title: Ilves-Hockey

text: 1990-luvun lopulla SM-liigan mestaruutta kalliilla joukkueella tavoitelleelle Ilvekselle oli kertynyt muun muassa lähes kahden miljoonan markan edestä maksamattomia urheilijaturvamaksuja vakuutusyhtiö Pohjolalle sekä usean miljoonan markan verovelka, kun Suomen verottajan tulkinta ulkomaalaisten henkilöstöyritysten kautta palkattujen pelaajien ja päävalmentajan palkoista johti mittaviin jälkiveroihin.


title: Ilves-Hockey

text: Ilves-Hockey Oy:n ensimmäiset vuodet kuluivat seuran taloutta tervehdyttäessä ja vanhoja velkoja maksaessa. Liiga-Ilves ry:n selvitysmiehestä osakeyhtiön hallituksen puheenjohtajaksi muuttunut Jouni Jääskeläinen ja yhtiön toimitusjohtaja Risto Jalo tekivät valtavan työn seuran taloustilanteen kartoittamisessa, kulujen karsimisessa, velkojen järjestelyssä sekä maksujen hoitamisessa. Vuonna 2001 Ilves-Hockey Oy sai verottajalta todistuksen vanhojen verovastuiden suorittamisesta. Saman vuoden toukokuussa yhtiössä tehtiin niin sanottu toukokuun sopimus, jossa sovittiin muun muassa pääomistaja Manngardin useaan otteeseen lainaaman lisärahoituksen takaisinmaksusta. Sittemmin Manngard on joutunut vahvistamaan osakeyhtiön kassaa uudelleen omalla varallisuudellaan.


title: Ilves-Hockey

text: Haastavasta lähtötilanteesta selviydyttyään Ilves kuului seuraavilla kausilla enimmäkseen SM-liigan keskikastiin niin urheilullisessa kuin taloudellisessakin mielessä. Ilves-Hockeyn tulos pysyi muutamaa poikkeusta lukuun ottamatta maltillisesti voitollisena. Vuosikymmenen lopulla joukkueen taloudellinen ja urheilullinen tulos lähtivät kuitenkin syöksyyn. 2008–2009 oli ensimmäisen kausi, kun joukkue epäonnistui budjetoinnissa isosti tuloksen jäädessä yli puoli miljoonaa tappiolliseksi. Saman suuruusluokan tappioita tuli sittemmin lisää kolmena perättäisenä vuonna ja samaan aikaan Ilves karsi yhtä kevättä lukuun ottamatta joka kaudella sarjapaikastaan. Kaudella 2012–13 seura sai kohennettua hieman tulostaan, joka jäi kuitenkin edelleen lähes 300 000 euroa tappiolliseksi.


title: Ilves-Hockey

text: Syksyllä 2012 valittu hallitus ja toimitusjohtaja tekivät koko talven töitä uusien omistajajärjestelyjen eteen ja lopulta 29. heinäkuuta 2013 ilmoitettiinkin, että Vincent Manngard oli allekirjoittanut esisopimuksen Ilves-Hockey Oy:n osakeomistuksensa siirtymisestä Marko Sjöblomille kuuden kuukauden siirtymäajalla. Sjöblom otti välittömästi näkyvän roolin Ilveksen toiminnassa, mutta 14. lokakuuta 2013 ilmoitettiin Manngardin purkaneen esisopimuksen hallituksen suosituksesta. Samalla tiedotettiin, että hallituksen tueksi muodostettava strategiaryhmä auttaa omistusjärjestelyiden valmistelussa uudelta pohjalta.


title: Ilves-Hockey

text: 7. helmikuuta 2017 Manngard myi Ilves-Hockey Oy:n yhdellä eurolla. Osana omistusjärjestelyjä hän antoi anteeksi velkoja 930 000 euron edestä. Seura toteuttaa osakeannin, jossa merkitään osakkeita vähintään 1,5 miljoonalla ja enintään kolmen miljoonalla. Uusia omistajia ovat muun muassa Risto Jalo, Petri Hietanen ja Tuukka Rask.


title: Ilves-Hockey

text:
Ilves-Hockey Oy:n hallitus oli perustamisestaan asti huhtikuulle 2010 alkuperäisessä kolmihenkisessä kokoonpanossa:
Jouni Jääskeläinen pj, Vincent Manngard, Erkki Lagerstam. Sittemmin kokoonpano on vaihdellut voimakkaasti joukkueen painiessa sekä urheilullisten että taloudellisten ongelmien kanssa.


title: Lapsivuode

text: Lapsivuode ja lapsivuodeaika tarkoittavat perinteisesti noin kuuden viikon mittaista synnytyksen jälkeistä aikaa, jolloin naisen elimistö palautuu entiselleen. Vielä 1960-luvulla Suomessa kehotettiin synnyttänyttä pysymään vuoteessa viikon verran, ja tavallisessa kielenkäytössä juuri synnytyksenjälkeistä vuodelepoa kutsutaan lapsivuoteeksi.


title: Lapsivuode

text: Imetys edistää kohdun palautumista normaalikokoonsa. Lantionpohjan lihaksia olisi hyvä harjoittaa muun muassa virtsankarkailun ehkäisemiseksi. Emätinyhdyntää on vältettävä, kunnes jälkivuoto on päättynyt. Jälkivuoto päättyy yleensä parin viikon kuluessa synnytyksestä. Lapsivuodeaikana hormonaaliset muutokset saattavat aiheuttaa äidille mielialan ailahtelua.


title: Miehen lapsivuode

text: Miehen lapsivuode eli "couvade" tarkoittaa joissakin kulttuureissa vallalla ollutta tapaa, että mies asettuu muutamaksi päiväksi, jopa viikoiksi, vuoteeseen hoivattavaksi ja nainen ryhtyy pian synnyttämisen jälkeen arkiaskareisiin. Sen uskotaan johtuvan maagis-animistisesta käsityksestä, että isän ja jälkeläisen välillä vallitsee kiinteä yhteys ja kun isä on lapsivuoteessa, lapsi on suojassa pahoilta hengiltä. Käytäntö on ollut vallalla Etelä-Amerikassa, Kaakkois-Aasiassa ja Lounais-Euroopan alueella lähinnä Etelä-Ranskassa ja Korsikalla.


title: Heikki Miekk-oja

text: Heikki Malakias Miekk-oja (vuoteen 1931 Isaksson; 4. kesäkuuta 1908 Tampere – 30. toukokuuta 1973 Helsinki) oli suomalainen metallifyysikko ja professori.


title: Heikki Miekk-oja

text: Miekk-oja opiskeli fysiikkaa Helsingin yliopistossa ja väitteli tohtoriksi vuonna 1949. Hän oli Outokumpu Oy:n metallitehtaiden tutkimuslaboratorion päällikkönä 1945–1950 ja Teknillisen korkeakoulun metalliopin vt. professori 1950–1953 ja professori 1953–1972.


title: Heikki Miekk-oja

text: Miekk-oja toimi myös Teknillisen korkeakoulun vuoriteollisuusosaston johtajana vuodesta 1962. Hän oli Suomen fyysikkoseuran ja kuparikomitean puheenjohtaja sekä Suomalaisen Tiedeakatemian ja Teknillisten tieteiden akatemian jäsen.


title: Heikki Miekk-oja

text: Miekk-oja voitti voimistelun Suomenmestaruuden vuonna 1928.


title: Melander

text: Melander on muun muassa seuraavien henkilöiden sukunimi:


title: Luettelo Suomen merivoimien komentajista

text: Luettelo Suomen laivaston ja Suomen merivoimien komentajista.


title: Asp

text: Asp tai ASP voi tarkoittaa seuraavia:


title: Lekarydin kirkko

text: Lekarydin kirkko () on Ruotsissa Alvestan kunnan Lekarydissä sijaitseva kirkkorakennus. Se on rakennettu myöhäiskeskiajalla ja siihen mahtuu noin 130 ihmistä.


title: Lekarydin kirkko

text: Kirkon urut on rakentanut Nils Hammarberg vuonna 1991, mutta urkujen julkisivu on peräisin vuonna 1792 valmistuneista Schiörlin-uruista. Alttaritaulun on maalannut Pehr Hörberg 1794.


title: Junk Culture

text: Junk Culture on brittiläisen Orchestral Manoeuvres in the Dark (lyh. O.M.D.) -yhtyeen viides studioalbumi. Julkaisuvuosi oli 1984. Levy-yhtiö on Virgin Records ja tuottajina ovat toimineet Brian Tench / O.M.D. C-kasetteja on valmistettu Länsi-Saksassa ja kansipaperin painaja on Güterslohissa toiminut Mohndruck Graphische Betriebe GmbH. C-kasetin (Virgin 406 257-652) lisäksi albumi on julkaistu LP-levynä (Virgin 206 257-620).


title: Junk Culture

text: Kaikki kappaleet ovat O.M.D:n tekemiä. Kustantaja on Virgin Music (Publishing) Ltd., paitsi päätöskappaleen osalta lisäksi Warner Bros. Music Ltd.


title: Julia Natšalova

text: Julia Viktorovna Natšalova (, s. 31. tammikuuta 1981 Voronež, Venäjän SFNT) on venäläinen laulaja, näyttelijä ja televisiojuontaja.


title: Julia Natšalova

text: Julia Natšalova syntyi muusikkoperheeseen ja osoitti jo varhain musiikillista lahjakkuutta. Lapsuudessaan hän osallistui menestyksellisesti useisiin television musiikkiohjelmiin, kuten suosittuun kilpailuohjelmaan "Aamutähti" vuosina 1991–1992. Teini-ikäisenä Natšalova juonsi nuorisolle suunnattua televisio-ohjelmaa "Tam Tam -uutiset". Sittemmin hänestä on tullut kuuluisa televisiokasvo.


title: Julia Natšalova

text: Natšalovan ensimmäinen studio-albumi "Ах, школа, школа" ("Ah, koulu, koulu" ), julkaistiin vuonna 1995. Samana vuonna hän osallistui kansainväliseen "Big Apple 95" -laulukilpailuun New Yorkissa ja voitti Grand Prixin. Vuonna 2005 ilmestyi albumi "Музыка любви" ("Musiikkia rakkaudesta"), jota seurasivat "Puhutaan rakkaudesta" ja "Erilaisia lauluja rakkaudesta". Laulaminen ei syrjäyttänyt opintoja: Natšalovalla on tutkinto säveltaiteessa ja näyttämötaiteessa.


title: Julia Natšalova

text: Vuonna 2009 Natšalova aloitti yhteistyön yhdysvaltalaisen säveltäjä-tuottaja Walter Afanasieffin kanssa. Tuloksena syntyi albumi "Wild Butterfly".


title: Peter Kersten

text: Peter Kersten (s. 1. helmikuuta 1958 Magdeburg) on Itä-Saksaa edustanut entinen soutaja. Hän kilpaili vuoden 1980 kesäolympialaisissa Moskovassa ja sai siellä pronssimitalin miesten yksikössä.


title: Pesäpallon nuorisoleiri

text: Pesäpallon nuorisoleirit ovat Pesäpalloliiton valtakunnallisia pesäpalloleirejä, joilla otellaan epävirallisesti junioreiden Suomen mestaruuksista aina G-ikäisistä C-ikäisiin. Nuorisoleirit otellaan kesäkauden aikana ja kyseessä on ainutlaatuinen järjestelmä. Nuorisoleirit on jaettu neljään eri ikäluokkaan: Naperoleiri (G-F-ikäiset 10-vuotiaat ja nuoremmat), Tenavaleiri (E-ikäiset 11-12-vuotaat), Suurleiri (D-ikäiset 13-14-vuotiaat) ja Nuorisoleiri (C-ikäiset 15-16-vuotaat). Jokainen leiri pelataan omana ajankohtanaan ja yleensä eri paikkakunnilla ympäri Suomen. Nuorisoleirit ovat ainoa Pesäpalloliiton järjestämä valtakunnallinen ottelutapahtuma G-C-junioreille, joten leiriotteluita pidetään Suomen Mestaruus-otteluina.


title: Vassundan kirkko

text: Vassundan kirkko () on Ruotsissa Knivstan kunnassa sijaitseva kirkkorakennus. Vanhaa romaanista kirkkoa laajennettiin luultavasti 1300-luvulla ja torni rakennettiin 1400-luvulla. Nykyinen kolmisivuinen kuori rakennettiin oletettavasti joskus vuosien 1682 ja 1696 välillä. Kirkko on rakennettu suurimmaksi osaksi luonnonkivestä. Uusklassinen julkisivu tehtiin vuoden 1804 remontin yhteydessä ja myös sisustuksessa näkyy 1800-luvun alun tyyli.


title: Magenta (Italia)

text: Magenta on kaupunki ja kunta Lombardiassa Pohjois-Italiassa. Se on kuuluisa alueella 4. kesäkuuta 1859 käydystä Magentan taistelusta. Väri magenta on nimetty taistelun perusteella ja sillä viitattiin todennäköisesti ranskalaisten joukkojen käyttämän univormun väriin. Magenta on myös pyhimys Gianna Beretta Mollan syntymäpaikka.


title: Magenta (Italia)

text: Magenta oli aluksi ilmeisestikin insubrien asuttama noin 500 vuotta ennen ajanlaskun alkua. Roomalaiset valloittivat alueen 222 eaa. Länsi-Rooman valtakunnan hajottua aluetta hallitsivat langobardit.


title: Magenta (Italia)

text: Keskiajalla kaupunki hävitettiin kahdesti: vuonna 1162 Fredrik I Barbarossa hyökkäsi kaupunkiin ja vuonna 1356 sen hävittivät Viscontien hallintoa vastustaneet joukot. Tarinan mukaan keisari Henri VII yöpyi kaupungissa jouduttuaan lumimyrskyyn ollessaan matkalla Milanoon. Vuonna 1398 Gian Galeazzo Visconti lahjoitti kaupungin alueet Certosa di Pavian munkeille.


title: Magenta (Italia)

text: 4. kesäkuuta 1859 kaupunki oli Italian toisen itsenäisyyssodan merkittävän taistelun tapahtumapaikkana. Ranskalaisten joukkojen voitto mahdollisti Itävallan keisarikunnan siihen saakka hallitseman Lombardian valloittamisen.


title: Magenta (Italia)

text: Magenta sai Italian presidentin myöntämän kunniamaininnan 25. toukokuuta 1947.


title: Mathesius

text: Mathesius on ollut muun muassa seuraavien henkilöiden sukunimi:


title: Tiedon portaat

text: Tiedon portaat on 1960-luvulla (viimeinen osa vuonna 1970) julkaistu suomenkielinen itseopiskeluun tarkoitettu kahdeksanosainen tietokirja. Sen toimittajia olivat Heikki Eskelinen, Risto Kautto, Sauli Järvinen ja Jaakko Jäntti. Toimituskuntaan kuuluivat Heikki Hosia, Kosti Huuhka, Lauri Järvi, Antero Manninen, Eero Saarenheimo, Hannu Tarmio ja Reino Tuokko. Teossarjan julkaisi WSOY.


title: Tiedon portaat

text: Teossarjan sisältönä ovat yhteensä 64 tiedonalan peruskurssit, pääpiirteissään ryhmiteltynä äidinkielen, 9 vieraan kielen, 13 luonnontieteen alan, 23 humanistisen ja yhteiskunnallista alan sekä 18 käytännön elämän oppikurssiin. Esimmäinen osa sisältää lisäksi ohjeita itseopiskelutekniikalle. Kurssit on jaettu ”yhden iltapuhteen” oppitunneiksi ja rakentuvat aina edellisen perustalle portaittain, mistä koko sarja sai nimensä. Jokaisen kurssin lopussa kielikursseja lukuun ottamatta on hakemisto ja viimeisen osan lopussa ne yhdistävä suurhakemisto. Oppimistestit eli värilliselle paperille painetut liite- ja kertaustehtävät olivat uutuus siihenastisissa suomalaisissa tietokirjoissa.


title: Tiedon portaat

text:
Ensimmäisessä osassa (2. painos 1966) on 555 sivua, 550 kuvaa ja kuvaryhmää tekstin yhteydessä, 12 moniväriliitettä ja 32 testiliitesivua. Aiheet ovat (kustantajan esipuhe on jokaisen osan alussa):
sekä englannin kielen osiota täydentävän erikoishintaan ostettavissa olevan "Vaivatonta englantia" -äänilevyn teksti suomennoksineen.


title: Tiedon portaat

text:
Toisessa osassa (2. painos 1966) on 637 sivua, 520 kuvaa ja kuvaryhmää tekstin yhteydessä, 11 moniväriliitettä ja 28 testiliitesivua. Aiheet ovat:
sekä venäjän kielen osiota täydentävän erikoishintaan ostettavissa olevan "Vaivatonta venäjää" -äänilevyn teksti suomennoksineen.


title: Tiedon portaat

text:
Kolmannessa osassa (1967) on 619 sivua, 645 kuvaa ja kuvaryhmää tekstin yhteydessä, 12 moniväriliitettä ja 48 testiliitesivua. Aiheet ovat:
sekä ranskan kielen osiota täydentävän erikoishintaan ostettavissa olevan "Vaivatonta ranskaa" -äänilevyn teksti suomennoksineen.


title: Tiedon portaat

text:
Neljännessä osassa (1967) on 581 sivua, 495 kuvaa ja kuvaryhmää tekstin yhteydessä, 12 moniväriliitettä ja 40 testiliitesivua. Aiheet ovat:
sekä ruotsin kielen osiota täydentävän erikoishintaan ostettavissa olevan "Vaivatonta ruotsia" -äänilevyn teksti suomennoksineen.


title: Tiedon portaat

text:
Viidennessä osassa (1968) on 520 sivua, 476 kuvaa ja kuvaryhmää tekstin yhteydessä, 11 moniväriliitettä ja 40 testiliitesivua. Aiheet ovat:
sekä espanjan kielen osiota täydentävän erikoishintaan ostettavissa olevan "Vaivatonta espanjaa" -äänilevyn teksti suomennoksineen.


title: Tiedon portaat

text: Kuudennessa osassa (1969) on 592 sivua, 868 kuvaa ja kuvaryhmää tekstin yhteydessä, 15 moniväriliitettä ja 44 testiliitesivua. Aiheet ovat:


title: Tiedon portaat

text:
Seitsemännessä osassa (1969) on 702 sivua, 429 kuvaa ja kuvaryhmää tekstin yhteydessä, 11 moniväriliitettä ja 48 testiliitesivua. Aiheet ovat:
sekä italian ja saksan kielten osioita täydentävien erikoishintaan ostettavissa olevien "Vaivatonta italiaa" ja "Vaivatonta saksaa" -äänilevyjen tekstit suomennoksineen.


title: Tiedon portaat

text:
Kahdeksannessa osassa (1970) on 727 sivua, 365 kuvaa ja kuvaryhmää tekstin yhteydessä, 16 moniväriliitettä ja 32 testiliitesivua. Aiheet ovat:
ja koko teossarjan aakkosellinen hakemisto.


title: Gary Williams

text: Gary Williams (s. 7. joulukuuta 1977) on englantilainen jalkapallovalmentaja. Hän toimii Naisten Liigassa pelaavan Åland Unitedin päävalmentajana, jossa tehtävässä Williams aloitti marraskuussa 2012. Aikaisemmin hän on valmentanut HJK:n naisten joukkuetta vajaan kahden kauden ajan.


title: Gary Williams

text: Williams vaikutti Suomessa jo ennen nimitystään HJK:n päävalmentajaksi elokuussa 2008. Hän toimi vuodesta 2007 lähtien seuran juniorijoukkueiden parissa. Naisten liigajoukkueen valmennustehtävät jätettyään Williams valmensi PK-35:n junioreita sekä toimi SPL:n Helsingin piirijoukkueen valmentajana. Hän on aikaisemmin valmentanut myös Yhdysvalloissa neljän vuoden ajan Lindsey Wilson Collegen yliopistojoukkueita. Miesten joukkueen valmentajana hän toimi vuonna 2001 ja naisten vuosina 2004–2006. Omaa pelaajakokemusta Williamsilla on muun muassa Chelsean sekä AFC Bournemouthin junioriakatemioista.


title: Puikkokuoreet

text: Puikkokuoreet ("Microstomatidae") on sillikuorekalojen lahkoon kuuluva heimo. Eräissä lähteissä heimo luokitellaan kuuluvaksi kuorekaloihin. Puikkokuorelajeja tavataan kaikista valtameristä trooppisilta ja subtrooppisilta alueilta.


title: Puikkokuoreet

text: Puikkokuoreiden heimoon kuuluu 3 sukua ja noin 19 lajia. Heimon lajit ovat pienehköjä kaloja, jotka kasvavat noin 10–21 cm pitkiksi. Ruumiinrakenteeltaan ne ovat pitkulaisia ja solakoita. Puikkokuorelajien tyypillisiä piirteitä ovat lyhyehkö kuono, hyvin suuret silmät sekä kylkiviivan ja suomujen jatkuminen pyrstöevään. Selkäevä sijaitsee ruumiin keskikohdan takana ja osalla puikkokuoreiden heimon kaloista on rasvaevä. Väriltään puikkokuoreet ovat hopeanharmaita ja väritys tummenee pyrstöä kohden.


title: Puikkokuoreet

text: Puikkokuorelajeja tavataan trooppisilta ja subtrooppisilta alueilta Atlantista, Intian valtamrestä ja Tyynestämerestä. Ne ovat syvän veden kaloja, joita on tavattu aina 2 750 metrin syvyydestä. Ne elävät yksittäin ja niiden ravinto koostuu eläinplanktonista.


title: Waist Deep

text: Waist Deep on vuonna 2006 ensi-iltansa saanut Vondie Curtis-Hallin ohjaama toimintaelokuva. Se perustuu löyhästi vuoden 1967 elokuvaan "Bonnie ja Clyde", mukaan lukien joitakin samankaltaisia sivujuonija, kuten kaksi päähenkilöä tiellä, pyrkivät välttämään poliiseja ja syyllistyvät pankkiryöstöön.


title: Viljo Mikkola

text: Juho Viljo Mikkola (21. joulukuuta 1871 Kälviä – 5. heinäkuuta 1960 Turku) oli suomalainen säveltäjä ja kirkkomuusikko.


title: Viljo Mikkola

text: Mikkolan vanhemmat olivat maanviljelijä Erik Mikkola ja Maria Mikkola ja puoliso vuodesta 1903 Anna Rauha Dargmar Erlund. Heidän tyttärensä oli laulajatar Aulikki Mikkola-Meurman. Mikkola kävi Turun lukkari- ja urkurikoulun 1895 ja opiskeli Helsingin musiikkiopistossa 1897–1899. Pariisissa Mikkola opiskeli laulua ja urkujen soittoa 1900–1901 ja teki opintomatkat Saksaan 1920 ja 1929 ja Italiaan 1929. Mikkola oli Turun tuomiokirkon kanttori 1901–1907 ja Turun Mikaelin kirkon urkuri 1908–1950. Hän toimi myös pedagogina ja musiikkialan luottamustehtävissä. Hänellä oli vuodesta 1905 piano- ja harmoniliike Turussa ja Helsingissä 1912–1932. "Turun Sanomien" musiikkikriitikkona Mikkola työskenteli 1903–1912. Hänelle myönnettiin Director musices -arvonimi vuonna 1919.


title: Viljo Mikkola

text: Mikkola sävelsi oratorion "Kristus" sekä kirkkomusiikkia, orkesteriteoksia ja lauluja. Hänen sävellyksiään ovayt muun muassa:


title: Viljo Mikkola

text: Mikkola konsertoi Turussa ja Helsingissä, pitäen muun muassa yli sata kirkkokonserttia, ja toimi orkesterinjohtajana, urkurina ja säestäjäpianistina.


title: Majnoon

text: Majnoon on valtava öljykenttä Irakin eteläosassa. Se on yksi Irakin neljästä todella suuresta öljykentästä. Vuonna 2009 siellä arvioitiin olevan 13 miljardia barrelia öljyä. Silloin Shella ja Petronas voittivat tarjouskilpailun ja saivat oikeuden hyödyntää tätä öljykenttää.


title: Majnoon

text: Majnoon sijaitsee Tigris-joen itäpuolella Basran maakunnassa. Se on Haziwahin suoalueella, pääosin täyttömaasta tehdyn Majnoonin saaren alla. Aulu ulottuu rannikolta 60 km sisämaahan.


title: Coleridge Goode

text: Coleridge George Emerson Goode (29. marraskuuta 1914 Kingston, Jamaika – 2. lokakuuta 2015) oli jazzia soittava kontrabasisti. Hänen isänsä oli urkuri ja kuoromestari, ja hänen äitinsä lauloi kuorossa. Goode opiskeli Glasgow’n yliopistossa ja muutti pysyvästi Lontooseen vuonna 1941. Hän levytti 1940-luvulla Django Reinhardtin ja Stephane Grappellin kanssa. Lisäksi hän muun muassa soitti Joe Harriottin kvinteteissä vuosina 1958–1967 ja teki yhteistyötä Michael Garrickin kanssa.


title: Coleridge Goode

text: Goode johti omiakin yhtyeitään ja yhdisteli jazziin intialaisen musiikin vaikutteita. Goode kirjoitti omaelämäkerran "Bass Lines, A Life in Jazz".


title: Auli Mikkola-Meurman

text: Milja Anna Aulikki (Auli) Mikkola-Meurman (19. toukokuuta 1906 Turku – 1993) oli suomalainen pianisti ja oopperalaulaja (sopraano). Hänen isänsä oli säveltäjä, kirkkomuusikko Viljo Mikkola.


title: Auli Mikkola-Meurman

text: Mikkola-Meurmanin puoliso oli vuodesta 1935 SMK:n toimitusjohtaja Jaakko Meurman, ja heillä oli viisi lasta.


title: Katumuoti

text: Katumuoti on muotia, jonka katsotaan syntyneen muotitalojen ulkopuolella. Katumuoti yhdistetään suuriin kaupunkeihin ja nuorisokulttuuriin. Esimerkkejä ovat hippimuoti, punk-muoti, goottilainen tyyli ja hip hop -muoti.


title: Reportterin urotyö

text: Reportterin urotyö () on Harry Beaumontin ohjaama yhdysvaltalainen rikosdraamaelokuva vuodelta 1931. "Reportterin urotyön" pääosissa ovat Joan Crawford, Lester Vail ja Clark Gable. "Reportterin urotyö" kertoo reportterista, joka tutkii kollegansa murhaa. Elokuva on Crawfordin ja Gablen ensimmäinen kahdeksasta yhteistyöelokuvasta.


title: Reportterin urotyö

text: "Reportterin urotyö" kuvattiin tuotantoyhtiönsä Metro-Goldwyn-Mayerin studioilla Kalifornian Culver Cityssä 234 000 dollarin budjetilla. Elokuva sai ensi-iltansa kotimaassaan Yhdysvalloissa 7. helmikuuta vuonna 1931. New Yorkin ensi-ilta oli 20. maaliskuuta. Suomessa elokuva julkaistiin 12. helmikuuta vuonna 1932. "Reportterin urotyö" oli taloudellinen menestys; elokuva tuotti yhteensä 1 268 000 dollaria. Kotimaassaan Yhdysvalloissa "Reportterin urotyö" tuotti 848 000 dollaria.


title: Reportterin urotyö

text: Yhdysvalloissa "Reportterin urotyö" julkaistiin DVD:lle 23. maaliskuuta vuonna 2009.


title: Reportterin urotyö

text: "Reportterin urotyö" viittaa juonessaan tositapahtumiin, jotka tapahtuivat Chicagossa. Elokuvassa viitataan "Chicago Tribunen" reportterin Jake Linglen murhaan (1930) ja Ystävänpäivän verilöylyyn (1929).


title: Bosco Ntaganda

text: Bosco Ntaganda on sotarikoksista epäilty entinen kongolaiskenraali. Kansainvälinen rikostuomioistuin syyttää Ruandassa syntynyttä Ntagandaa lapsisotilaiden värväämisestä, murhista, etnisistä puhdistuksista ja raiskauksesta Kongon demokraattisen tasavallan sisällissodassa 2000-luvun alussa. Ntaganda antautui Yhdysvaltain suurlähetystölle Ruandan pääkaupungissa Kigalissa 18. maaliskuuta 2013. Ntaganda kuljetettiin Hollantiin Haagin kansainvälisessä rikostuomioistuimessa alkavaa oikeudenkäyntiä varten. Ntagandan ensimmäinen kuuleminen oikeudessa on 26. maaliskuuta 2013.


title: Bosco Ntaganda

text: Ntaganda syntyi vuonna 1973 pienessä Kiningin kaupungissa Ruandassa Virungavuorten juurilla. Teini-ikäisenä hän joutui pakenemaan Ngunguun Kongoon tutsien vastaisten hyökkäysten takia. Ntaganda kävi koulua Kongossa, mutta ei koskaan valmistunut. Vuonna 1990 eli 17-vuotiaana hän liittyi Ruandan isänmaalliseen rintamaan ("Front Patriotique Rwandais, FPR") Etelä-Ugandassa. Ruandan isänmaallisen rintaman silloinen johtaja Paul Kagame on nykyisin Ruandan presidentti ja Ntaganda taisteli tämän alaisuudessa Ruandan kansanmurhan lopettamiseksi. Ruandan levottomuudet levisivät Kongon puolelle ja Ntaganda osallistui sittemmin taisteluihin niin kapinallisliikkeiden, kuin Ruandan ja Kongon armeijoiden palveluksessa.


title: Bosco Ntaganda

text: Vuonna 2002 hän liittyi Kongon Iturin maakunnassa Thomas Lubangan johtamaan "Union des Patriotes Congolais"-kapinallisliikkeeseen ja myöhemmin Laurent Nkunda johtamaan "Congrès national pour la défense du peuple" -liikeeseen. Ruandan tuella hän kaappasi liikkeen vallan Nkundalta. Vuonna 2006 Kansainvälinen rikostuomioistuin syytti Ntagandaa lapsisotilaiden värväämisestä ja vuonna 2009 hänet etsintäkuulutettiin sotarikoksista, mutta tämä ei estänyt häntä liittymästä Kongon valtiolliseen armeijaan ja saavuttamasta kenraalin arvoa. Sittemmin hän toimi Goman kaupungista käsin johtaen arviolta 50 000 sotilaan joukkoa saaden rahaa kaivoksilta Pohjois- ja Etelä-Kivussa kerätyistä veroista, sekä laittomilla tarkastuspisteillä. Yhdistyneiden kansakuntien asiantuntijaryhmä arvioi vuonna 2011 Ntagandan tehneet pelkästään yhdellä hänen hallitsemallaan raja-asemalla viikoittain 15 000 dollaria.


title: Bosco Ntaganda

text: Kapinallisjohtajan urallaan Ntagandan on sanottu syyllistyneen useisiin sotarikoksiin. Hänen johtamiensa joukkojen on väitetty tappaneen 800 henkilöä Mongbwaluussa Iturin maakunnassa vuonna 2002 näiden etnisen taustan takia. Marraskuussa 2008 kansainväliset journalistit kuvasivat Ntagandan johtamassa joukkoja Kiwanjassa, jossa surmattiin yhden päivän aikana 150 henkilöä. Huhtikuussa 2012 Ntaganda loikkasi Kongon armeijasta 600-sotilaan kanssa ja samassa kuussa maan presidentti Joseph Kabila antoi hänestä lopulta pidätysmääräyksen mainiten kuitenkin, ettei häntä luovutettaisi Kansainväliselle rikostuomioistuimelle. Myöhemmin samana vuonna hän johti maaliskuun 23. päivän liikkeen kapinallisia näiden vallatessa Goman kaupungin. Taistelut johtivat 800 000:n ihmisen pakolaisuuteen ja kapinalliset suostuivat sittemmin vetäytymään kaupungista. Myöhemmin Ntaganda hävisi epäselvissä olosuhteissa liikkeen sisäisessä taistelussa Sultani Makengalle ja ilmeisesti henkensä puolesta peläten hän ilmoittautui vuonna 2013 Yhdysvaltojen suurlähetystöön Ruandan pääkaupunki Kigalissa,j osta hänet siirrettiin Kansainvälisen rikostuomioistuimen haltuun Haagiin Alankomaihin.


title: Pasi Tuutti

text: Pasi Mikael Tuutti (s. 21. maaliskuuta 1979 Kuopio) on suomalainen jalkapallovalmentaja ja entinen jalkapalloilija. Hän toimii Tampereen Ilveksen päätoimisena juniorivalmentajana. Aikaisemmin Tuutti valmensi Naisten Liigassa pelaavaa Kuopion Pallokissojen joukkuetta. Hän toimi myös seuran junioripäällikkönä vuodesta 2010 lähtien.


title: Pasi Tuutti

text: Omalla pelaajaurallaan Tuutti edusti muun muassa Kuopion Palloseuraa, jonka riveissä hän pelasi seitsemän Veikkausliigan ottelua kaudella 2001. Tuutti on aikaisemmin valmentanut myös Kuopion Kingsin joukkuetta jalkapallon Kakkosessa.


title: Peitsa Mikola

text: Peitsa Untama Mikola (vuoteen 1937 Mikkola; 15. lokakuuta 1915 Jyväskylä – 9. toukokuuta 2017 Helsinki) oli suomalainen metsätieteilijä. Hän oli Helsingin yliopiston metsänhoitaja 1953–1957 ja metsäbiologian ylimääräinen professori vuosina 1957–1978. Hän julkaisi kirjoituksia metsänhoidosta, metsämikrobiologiasta ja luonnonsuojelusta ja osallistui järjestöalan toimintoihin. Hänen ja Hugh E. Wilcoxin mukaan on nimetty mykoritsasieni "Wilcoxina mikolae". Mikola väitteli filosofian tohtoriksi 1948. Hän on julkaissut myös useita metsäalan oppi- ja tietokirjoja yksin ja yhdessä muiden kanssa.


title: Peitsa Mikola

text: Mikola sai vuonna 1983 Suomen Kulttuurirahaston 30 000 markan tunnustuspalkinnon ansioista metsäbiologian tutkimuksessa ja uuden metsänhoitokäsityksen edistämisessä. Mikola oli kolmen sodan veteraani. Hän osallistui Linnan juhliin vuonna 2015.


title: Peitsa Mikola

text: Mikolan veli oli sotahistorioitsija, eversti Keijo Mikola.


title: Yngve Bützow

text: Yngve Bützow (20. joulukuuta 1898 Oulu – 16. elokuuta 1953 Helsinki) oli suomalainen sotilas ja kilparatsastaja. Hänet ylennettiin majuriksi 11. huhtikuuta 1944.


title: Yngve Bützow

text: Bützowin tunnetuimpia ratsuja oli suomalaissyntyinen Artturi. Ratsukko osallistui muun muassa Aachenin kansainväliseen kilpailuun vuonna 1937. Mukana oli kilpailijoita 17 maasta, ja kilpailut kestivät kymmenen päivää. Bützow voitti Artturilla ”puolivaikean” kouluratsastuksen. Vuotta myöhemmin Aachenissa ratsukko sijoittui vastaavissa luokissa kahdesti neljänneksi.


title: Yngve Bützow

text: Bützow voitti kouluratsastuksen Suomen-mestaruuden vuonna 1948 hevosella Mister X. Hän voitti kouluratsastuksen Suomen-mestaruuden myös seuraavana vuonna. Bützow toimi myös ratsastuksenopettajana ja kirjoitti oppaan "Ratsuhevosen ja ratsastajan koulutus".


title: Thanaka

text: Thanaka on vaaleankeltainen kosmeettinen aine, jota saadaan thanaka-puusta ("Linoria acidissima"). Oksan kappaletta hierotaan litteää kiveä vasten ja lisätään vettä, jolloin saadaan kasvoille levitettävää hienoa tahnaa. Thanakan katsotaan supistavan ja viilentävän ihoa ja suojaavan polttavalta auringolta.


title: Thanaka

text: Thanakaa käytetään etenkin Myanmarissa, ja vaikka yhä useammalla myanmarilaisella onkin varaa länsimaisiin kosmetiikkatuotteisiin, on thanaka edelleen suosittua. Tähän vaikuttaa etenkin sen halpa hinta ja tehokkuus. Thanakaa myydään eri vahvuisena ja kiinteässä, nestemäisessä sekä jauhomaisessa muodossa.


title: Bambiraptor

text: Bambiraptor oli pienikokoinen dinosaurus, joka eli Pohjois-Amerikassa. "Bambiraptorin" fossiili oli alle metrin pituinen, joten se saattoi olla vielä keskenkasvuinen. Joidenkin tutkijoiden mukaan se on sama dinosaurus kuin "Saurornitholestes". "Bambiraptor" oli lihansyöjä.


title: Keijo Mikola

text: Keijo Johannes Mikola, vuoteen 1936 Mikkola (21. marraskuuta 1909 Jyväskylä – 8. kesäkuuta 2001 Helsinki) oli Sotahistoriallisen tutkimuslaitoksen johtaja, rannikkotykistön eversti, yleisesikuntaeversti, filosofian kunniatohtori.


title: Keijo Mikola

text: Keijo Mikolan vanhemmat olivat kouluneuvos Juho Mikael Mikkola ja Fanny Maria Sirén ja puoliso vuodesta 1934 opettaja Lahja Kaarina Toivonen. Metsätieteilija Peitsa Mikola oli hänen veljensä. Mikola tuli ylioppilaaksi Jyväskylän lyseosta 1928 ja suoritti rannikkotykistön kadettikurssin 1930, kapteenikurssin 1938 ja Sotakorkeakoulun 1946. Hän toimi rannikkotykistön opetusupseerina ja patterin päällikkönä 1930–1934, merivoimien esikunnan toimisto- ja osastopäällikkönä 1940–1945, Merisotakoulun opettajana 1947, sotakorkeakoulun sotahistorian ja strategian opettajana 1948–1958 sekä koulun johtajan apulaisena 1956–1958, ennen tehtäväänsä Sotahistoriallisen tutkimuslaitoksen johtajana 1958–1969. Sotalylioikeuden jäsen Mikola oli 1942–1945. Hän oli tunnettu paitsi historioitsijana, myös esitelmöitsijänä, radio- ja televisioesiintyjänä sekä monien toimikuntien jäsenenä ja asiantuntijana. Hän oli "Kylkirauta"-lehden päätoimittaja 1958–1960, "Sotilasaikakauslehden" kirjallisuusarvostelija ja Käpylän seurakunnan pitkäaikainen luottamushenkilö. Filosofian kunniatohtoriksi hänen vihittiin Helsingin yliopistossa 1973.


title: Gandhin kansainvälinen rauhanpalkinto

text:
Gandhin kansainvälinen palkinto () on vuodesta 1995 arvovaltainen intialainen rauhanpalkinto joka myönnetään järjestöille tai yksittäisille kansalaisille, jotka ovat tehneet työtä maailmanrauhan ja kehitykselle. Rauhanpalkinto on noin 10 miljoonaa Intian rupiaa. Palkinto on nimetty Mahatma Gandhiin mukaan.
Rauhanpalkinnon myöntää Intian hallitus jonka nimittämässä juryssä on maan pääministeri sekä oppositionedustaja että Intian korkeimman oikeuden presidentti.


title: MX vs. ATV Alive

text: MX vs. ATV Alive on motocross-peli. Peli on saatavilla PS3- ja Xbox360 pelikonsoleille. Peli julkaistiin vuonna 2011 ja sen on julkaissut THQ.


title: Allosauridae

text: Allosauridae oli heimo keskikokoisia ja suuria, lihaa syöviä teropodeja. Siihen kuuluivat suvut "Allosaurus", "Saurophaganax" sekä huonosti tunnettu "Epanterias", joka saattoi olla "Allosauruksen" laji. Heimon nimesi yhdysvaltalainen paleontologi Othniel Charles Marsh vuonna 1878.


title: Longyi

text: Longyi (burmaksi လုံချည်, "lum hkany" ) on Myanmarissa miesten ja naisten käyttämä vaate, joka valmistetaan ompelemalla parin metrin mittaisen kangaspalan päät yhteen. Nainen kietoo sen vyötärölleen hameeksi ja työntää ylimääräisen kankaan yläosan vyötärön kohdalta sisäpuolelle. Mies sitoo vaatteen ympärilleen solmimalla ylimääräisen kankaan yläosan päät löysästi eteen vyötärölle. Vaate sopii väljyytensä puolesta trooppiseen ilmastoon.


title: Balzanin palkinto

text: Balzanin kansainvälinen palkinto on sveitsiläinen palkinto, joka on myönnetty vuodesta 1961 järjestöille tai yksittäisille kansalaisille, jotka ovat tehneet työtä humaaniselle ja kulttuurilliselle työlle. Palkinnon summa on noin miljoona Sveitsin frangia.


title: Balzanin palkinto

text: Vuosittain jaetaan kaksi palkintoa kirjallisuudesta, ihmistieteistä ja taiteista sekä kaksi palkintoa matematiikasta ja luonnontieteistä. Tarkempi ala vaihtelee vuosittain. Esimerkiksi vuonna 2018 palkinnot jaetaan sosiaaliantropologiasta, maailmanhistorian tutkimuksesta, virtausdynamiikasta ja kemiallisesta ekologiasta.


title: Terekille ja takaisin

text:
Terekille ja takaisin on Unto Parvilahden kirjoittama, vuonna 1958 Otavan kustantamana ilmestynyt muistelmateos vapaaehtoisen suomalaisen SS-pataljoonan vaiheista vuosina 1941–1943. Parvilahti oli itse kuulunut vapaaehtoisjoukkoon ja toiminut 1941–1944 suomalaisten SS-vapaaehtoisten yhteystoimiston hoitajana Berliinissä.
Kirjan nimi viittaa Pohjois-Kaukasiassa sijaitsevaan Terek-jokeen, jonne saakka suomalaispataljoona eteni Saksan hyökkäysvaiheen aikana.


title: Terekille ja takaisin

text: Kirja koostuu 36:sta luvusta, joissa tarkastellaan suomalaisen vapaaehtoisen Waffen-SS-pataljoonan vaiheita ja toimintaa.


title: Terekille ja takaisin

text: Luvussa "Vapaaehtoisliikkeen synty" kirjoittaja taustoittaa pataljoonan perustamista ja vapaaehtoisten värväystä kuvaten oman värväytymisensä Samfundet Folkgemenskap -yhdistyksen kokouksen yhteydessä.


title: Terekille ja takaisin

text: Luvussa "Lähtö jääkärien jäljille" kerrotaan matkasta Turusta Stralsundiin ja koulutuksen alkuvaiheista. Luvun nimi viittaa siihen, että vapaaehtoisten värväytyminen Saksan armeijaan jatkosodan aikana haluttiin esittää toisintona jääkäriliikkeestä. Pataljoonaan kuului useita jääkärien poikia ja yhdysupseerina toimi entinen jääkäri, kirkkoherra Kalervo Kurkiala. Hänestä kerrotaan luvussa "Kenttäpappimme ja yhdysupseerimme".


title: Terekille ja takaisin

text: Luvussa "Salainen tehtävä 800" kerrotaan pataljoonan 12:n miehen kouluttamisesta ja osallisuudesta Muurmannin radalle suunnattuun kaukopartioon kesällä 1942. Suomessa tämä saksalaisista Lapin joukoista ja suomalaiseen vapaaehtoiseen SS-pataljoonaan kuuluneista muodostetun osaston retki on myöhemmin tunnettu kanoottisissien tekemänä, koska partiolla oli mukanaan apumoottorilla varustettuja kangaskanootteja.


title: Terekille ja takaisin

text: Taistelukuvauksia on esimerkiksi luvuissa "Saksan kesäoffensiivi 1942" ja "Malgobekin lopputaistelut". Luku "Unser General" esittää henkilökuvan Wiking-divisioonaa komentaneesta kenraali Felix Steinerista. Pataljoonan kaatuneista kertoo luku "Niille, jotka eivät palanneet". Lukuun sisältyy luettelot pataljoonan palveluksessa kaatuneista ja myöhemmin Suomessa kaatuneista pataljoonaan kuuluneista.


title: Hemmer

text: Hemmer on muun muassa seuraavien henkilöiden sukunimi:


title: Logroñon verilöyly

text: Logroñon verilöyly tapahtui Ecuadorissa vuonna 1599. Aluetta asuttaneet shuarit eli jivarot nousivat tällöin kapinaan heitä hallinneita espanjalaisia vastaan Logroñon ja Sevilla de Oron kaupungeissa. Verilöylyssä sai surmansa 1500-luvun historioitsijan mukaan ainakin 15 000 espanjalaista. Nykyaikainen tutkimus pitää uhrien lukumäärää liioiteltuna.


title: Logroñon verilöyly

text: Espanjalaiset konkistadorit tulivat alueelle vuonna 1532. Francisco Pizarro kukisti inkat ja vangitsi heidän johtajansa Atahualpan. Espanjalaiset havaitsivat, että alkuasukkailla oli runsaasti kultaa. Shuarien maahan tunkeutui ensimmäisenä kapteeni Hernando de Benaventen johtama joukko vuonna 1549. Vuonna 1552 espanjalaiset perustivat viidakkoon Logroñon ja Sevilla de Oron kaupungit kootakseen shuareilta kultaa. Perustettiin myös kultakaivoksia, joihin shuareja otettiin pakkotyöhön. Heimo ei oluut kuitenkaan tottunut määräilyyn. Vuonna 1582 espanjalainen Juan Aldrete kirjoitti shuareista: ""He ovat hyvin sotaisaa kansaa. Jivarot ovat surmanneet joukoittain espanjalaisia ja surmaavat yhä joka päivä."" Vuonna 1599 ilmoitetut entistä suuremmat kultavaatimukset johtivat siihen, että heimon johtaja Quiruba (Quirruba) aloitti kapinan valmistelut. Päätettiin, että intiaanit iskevät samalla hetkellä eri espanjalaiskaupunkeihin ja tuhoavat ne. Oli tärkeää, että espanjalaiskuvernööri itse olisi paikalla. Kapinaan osallistuisi 20 000 intiaanisoturia.


title: Logroñon verilöyly

text: Yllätyshyökkäys tapahtui Logroñossa sovittuna yönä vuonna 1599. Espanjalainen historioitsija Juan de Velasco kuvaili sitä: ""He surmasivat talossa kaikki lukuun ottamatta kuvernööriä, joka hyökkäyksen yllättämänä ei ollut ehtinyt edes pukeutua. Intiaanit sanoivat, että hänen oli aika ottaa vastaan aarre, jonka hän oli heiltä tilannut."" Tämän jälkeen kapinalliset sulattivat kultaa ja kaatoivat sitä kuvernöörin suuhun surmaten tämän. Muualla kaupungissa nuoret naiset otettiin vangeiksi ja orjiksi, mutta muut asukkaat surmattiin ja talot poltetiin.


title: Logroñon verilöyly

text:
Muissa kaupungeissa verilöyly ei mennyt suunnitelman mukaan. Quiruba sai selville, että Sevilla de Oroon ja Huamboyaan ei ollutkaan hyökätty. Osa kapinallisista oli häipynyt, ja kapinajohtajan oli itse lähdettävä jatkamaan teurastusta. Kaupunkilaiset tiesivät varautua hyökkäykseen ja linnoittautuivat. Lopulta hyökkääjät murtautuivat sisälle Sevillaan: ""Verilöyly jatkui kaupungin kaduilla ja aukioilla, kunnes yö koitti ja raakalaiset olivat saaneet kyllikseen. Lopulta he sytyttivät kaupungin tuleen ja vetäytyivät."" de Velascon mukaan Vain neljäsosa Sevillan 25 000 asukkaasta selviytyi hyökkäyksestä.
Nykyajan tutkimuksessa ei pidetä uhrien määrää näin suurena, mutta kaupunkien autioituminen on tosiasia.


title: Logroñon verilöyly

text: Espanjalaiset vetäytyivät verilöylyn jälkeen alueelta eivätkä uskaltautuneet viidakkoon. Myös shuarit vetäytyivät ja eristäytyivät muusta maailmasta satojen vuosien ajaksi. Vasta 1800-luvun puolivälissä he alkoivat käydä vaihtokauppaa. Vaihtoesineiden mukana tuli esille heidän tekemiään kutistettuja ihmispäitä (tsantsa), jotka vain lisäsivät heidän sotaista mainettaan.


title: KK Igokea

text: Košarkaški klub Igokea on bosnialainen koripallojoukkue Aleksandrovacista, Laktašista.


title: KK Igokea

text: Seura perustettiin vuonna 1973. Joukkue voitti ensimmäisen Bosnian-mestaruutensa kaudella 2000–2001. Ensimmäisen cup-mestaruuden Igokea voitti vuonna 2007. Kaudella 2010–2011 seura osallistui ensimmäistä kertaa Adrianmeren liigaan. Vuonna 2013 seura voitti toisen cup-mestaruutensa.


title: Jakob Flachsenius

text: Jakob Flachsenius (1633 Vehmaa – 18. helmikuuta 1694 Turku) oli filosofi, professori ja Turun akatemian rehtori 1673–1674 sekä 1682–1683.


title: Jakob Flachsenius

text: Flachseniuksen vanhemmat olivat Länsi-Götanmaalla syntynyt ratsutilallinen Henrik Henrikinpoika ja Margareta Jaakontytär ja hänen veljensä Turun akatemian professori ja rehtori Johan Flachsenius. Hän opiskeli Turussa ja Uppsalassa, valmistuen maisteriksi 1656. Turun akatemian eli yliopiston sihteeri hänestä tuli 1658, logiikan ja metafysiikan professori 1665. Teologisen tiedekunnan professoriksi hän siirtyi 1679 ja teologian tohtoriksi hänet vihittiin 1689. Flachseniuksen huomattavin teos oli yhteensä 37 väitöskirjana ilmestynyt ja 1678 lopullisesti valmistunut "Collegium logicum", joka kuului aristotelelais-skolastiseen filosofiseen koulukuntaan ja jossa hän hylkää kartesiolaisen filosofian ja polemisoi ramismia vastaan. Teologina Flachseniusta pidettiin jyrkän puhdasoppisena. Palkkapitäjänsä Liedon kirkkoherra hän oli 1679, Maarian kirkkoherra 1684, Turun tuomiokirkkoseurakunnan ja Kaarinan kirkkoherra sekä tuomiorovasti 1687.


title: Jakob Flachsenius

text: Flachseniuksen puoliso vuodesta 1668 oli Susanna Meisner.


title: Ramon Magsaysayn rauhanpalkinto

text: Ramon Magsaysayn rauhanpalkinto on vuodesta 1958 myönnetty arvovaltainen rauhanpalkinto, joka myönnetään järjestöille tai yksittäisille kansalaisille, jotka ovat tehneet työtä maailmanrauhan ja kehityksen hyväksi. Palkinto on nimetty Filippiinien presidentin Ramon Magsaysayn mukaan. Rauhanpalkinnon myöntää newyorkilainen Rockefeller-veljesten rahasto Filippiinien hallituksen konsultoimana.


title: Tsantsa

text: Tsantsa eli tzantza on kutistettu ihmispää. Ecuadorin alueella asuva shuarien heimo teki tsantsoja surmaamistaan vihollisista rituaalejaan varten. Ruumiista irrotetusta päästä poistettiin pääkallo ja jäljelle jäänyttä ihoa ja tukkaa keitettiin ja kuumennettiin, kunnes se oli kutistunut kolmasosaan oikeasta koosta. Shuarien käsityksen mukaan kutistettuun päähän jäi asumaan vihollisen henki. Sen uskottiin auttavan miestä pitämään vaimonsa kurissa ja takaamaan, että tämä teki ahkerasti töitä.


title: Tsantsa

text: Kutistettuja päitä tuli nähtäville ulkomaailmaan vasta 1800-luvun puolivälissä, koska siihen asti shuarit elivät eristäytynyttä elämää. Päät herättivät suurta huomiota ja niitä asetettiin näytteille eri puolilla maailmaa. Esimerkiksi sarjakuvasankari Tintti kohtaa 1930-luvun tarinassa "Särkynyt korva" intiaaneja, jotka kutistavat päitä. Shuarit saivat maineen sotahulluina raakalaisina.


title: Aleksandr Mihailovski-Danilevski

text: Aleksandr Mihailovski-Danilevski (1789–1848) oli venäläinen kenraaliluutnantti (1835) ja sotahistorioitsija. Hän osallistui vuosien 1812–1815 sotaan Ranskaa vastaan ja vuoden 1829 Turkin sotaan. Hänestä tuli vuonna 1839 senaattori ja sotaneuvoston jäsen.


title: Friitala (yritys)

text: Friitala Oy oli vuosina 1892–2010 toiminut suomalainen nahkatehdas sekä nahka- ja turkispukineita valmistanut yritys. Se oli aikoinaan Pohjoismaiden suurin nahkatehdas sekä yksi suomalaisen muodin edelläkävijöistä usean vuosikymmenen ajan.


title: Friitala (yritys)

text: Yhtiö sai alkunsa Huittisista kotoisin olleen nahkurin Arthur Hellmanin vuonna 1892 Ulvilan Friitalaan perustamasta verstaasta. Hän oli aikaisemmin toiminut isäpuolensa oppipoikana sekä myynyt äitinsä nahkurinliikkeen tuotteita muun muassa Porin ja Turun kauppatoreilla. Erimielisyydet isäpuolen kanssa johtivat siihen, että Hellman halusi aloittaa oman yrityksen. Marraskuussa 1892 hän osti Friitalassa sijainneen Elias Tähtisen nahkuriliikkeen. Syynä Friitalassa sijainneen liikkeen hankkimiseen olivat viereisen Kokemäenjoen tarjoamat vesivarat, joita tarvittiin nahanjalostuksen eri prosesseissa sekä valmistumassa olevan Tampere–Pori-radan tarjoamat hyvät kuljetusyhteydet.


title: Friitala (yritys)

text: Liike työllisti aluksi Hellmannin lisäksi kaksi työntekijää ja seuraavan kahden vuoden kuluessa heitä palkattiin kaksi lisää. Maaliskuussa 1894 Hellman avasi liikkeen Porin Yrjönkadulle. Kaksi vuotta myöhemmin valmistui verstaan vieressä sijainneeseen Uotilan talon navettaan nahkatehdas, jonka koneet saivat käyttövoimansa höyrykoneesta. Yrityksen ensimmäisiä tuotteita olivat paikallisista materiaaleista muokatut päällis- ja pohjallisnahat. Myös lampaannahan valmistuksesta tuli huomattava tuotannonhaara, sitä käyttivät muun muassa kirjansitojat sekä lakkitehtailijat.


title: Friitala (yritys)

text: 1900-luvun ensimmäisinä vuosina Hellmanin liike laajensi tuotantoaan valjaisiin, satuloihin sekä muihin hevosvarusteisiin. Vuonna 1904 valmistui nahkatehtaalle uusi kolmikerroksinen lisärakennus, johon hankittiin myös uutta koneistoa. Ennen ensimmäisen maailmansodan puhkeamista tehdas laajeni vielä muun muassa uudella konttorirakennuksella, jonka yhteydessä oli myös Hellmanin perheen asunto. Vuonna 1913 nahkatehdas vaihtoi höyryvoiman sähköön. W. Rosenlew & Co. oli rakentanut oman voimalaitoksen Poriin, josta sähkölinja vedettiin myös vajaan kymmenen kilometrin päässä sijainneelle Friitalan nahkatehtaalle. Hellmanin yritys jatkoi laajenemistaan myös sotavuosina. Vuonna 1915 hän oli ostanut Porin Yrjönkadulta oman liikerakennuksen, jonne sijoittuivat nahka- ja kenkäliike sekä tehtaan Porin konttori. Vuotta myöhemmin valmistui Friitalaan kolmikerroksinen puu- ja tiilirakenteinen lisärakennus.


title: Friitala (yritys)

text: Liikkeen toiminta oli kasvanut jo niin suureksi, että syksyllä 1917 Arthur Hellman päätti muuttaa sen osakeyhtiöksi, jonka omistajiksi tuli koko hänen perheensä. Yhtiö aloitti toimintansa nimellä "Friitalan Nahkatehdas Osakeyhtiö". Tehdas oli käynnissä myös vuoden 1918 sisällissodan aikana, mutta se toimi punaisten valvonnassa. Arthur Hellman koki sodan aikana myös henkilökohtaisen mentyksen, kun hänen valkoisten puolella sotinut poikansa Antero Hellman kuoli Pomarkun taistelussa.


title: Friitala (yritys)

text: Sisällissodan jälkeen Friitalan Nahkatehdas Oy jatkoi laajenemistaan, ja sen toiminta alkoi myös kansainvälistymään. Yhtiössä prokuristina työskennellyt Artturi Hellman matkusti parin vuoden ajan Pohjois-Amerikassa, Englannissa ja Saksassa hakemassa oppia sekä uusia ideoita. Hän oli jo aikaisemmin vuosina 1914–1917 tehnyt useita matkoja Venäjälle, työskennellen muun muassa pietarilaisessa nahkatehtaassa. Vuosina 1920–1922 valmistui uusi 4-kerroksinen tillirakennus, joka on nykyäänkin osa Friitalan nahkatehtaan rakennusta. Artturi Hellman hankki tehtaaseen uudet koneet Saksasta. Tehtaalle valmistui myös ajanmukainen laboratorio sekä vieressä kulkevalta rautatieltä vedetty teollisuusraide. 1920-luvun alkuun mennessä oli rakennettu lisäksi kahdeksan asuntoa tehtaan työntekijöille. Hellman oli ostanut myös Kokemäellä sijaitsevan maatilan turvatakseen työläistensä elintarvikehuollon pula-aikana. Henkilökuntaa tehtaalla oli vuosikymmenen alussa noin 60.


title: Friitala (yritys)

text:
1920-luvun lopulla Friitala laajensi tuotantoaan erilaisiin nahka-asusteisiin. Tavallisten käyttövaatteiden lisäksi valikoimaan kuului muun muassa lentäjille ja sotilaille sekä eri lajien urheilijoille tarkoitettuja nahka- ja turkisasuja. Arthur Hellman luopui toimitusjohtajan tehtävistä vuonna 1928, ja tilalle astui Hellemaaksi nimensä muuttanut Artturi. Yhtiö alkoi myös entistä enemmän suuntautumaan ulkomaille, se osallistui muun muassa Leipzigin messuille Saksassa vuonna 1930. Friitalan tuotteet saavuttivat suurta arvostusta kotimaassa, ja Friitala verhoili esimerkiksi vuonna 1931 valmistuneen Eduskuntatalon tuolit. Lisäksi Friitala on myöhempinä vuosikymmeninä vastanut muun muassa Finlandia-talon sekä Kansallisteatterin istuimien verhoilusta. Vuonna 1936 valmistui suuri tiilirakenteinen nahkatehdas, joka saavutti nykyisen ulkoasunsa 1950-luvulla. Arthur Hellman kuoli seuraavana vuonna 63-vuotiaana.
Sotavuosina Friitalan tuotanto meni lähes kokonaan armeijan tarpeisiin. Tehtaan toimintaa vaikeuttivat ulkomaisen raakanahan tuonnin vähentyminen sekä yleinen pula tuotannon vaatimista tarvikkeista. Myös suuri osa tehtaan työntekijöistä oli joutunut rintamalle. Jatkosodan loppuvaiheen aikana Friitala sai kuitenkin lisättyä tuotantoaan ostamalla nahkoja ja vuotia Saksasta sekä Turkista.


title: Friitala (yritys)

text: Vuonna 1946 yhtiö lyhensi nimensä muotoon "Friitalan Nahka Oy". Sodan loputtua toiminta joutui suuriin vaikeuksiin, kun tuonti ulkomailta oli tyrehtynyt käytännössä kokonaan. Puutetta oli erityisesti nahnavalmistusprosesseissa vaadittavista kemikaaleista, ja niiden sijasta piti käytää heikkolaatuisia korvikkeita. Vuonna 1949 tehtaan tuotanto pysähtyi useaksi kuukaudeksi, kun vanha nahkatehdas tuhoutui tulipalossa. Uuden tehdasrakennuksen laajennukset otettiin käyttöön vuotta myöhemmin.


title: Friitala (yritys)

text: Pysähdyksissä ollut vientitoiminta pääsi käynnistymään uudelleen 1950-luvun alussa. Seuraavaksi ongelmia aiheutti vuonna 1953 syttynyt Korean sota, joka vaikeutti raaka-aineiden ja muiden tarvikkeiden saantia. Helpotusta tilanteeseen toi kuitenkin Länsi-Saksan talouden elpyminen, jonka ansiosta eri kemikaalien saatavuus jälleen parani. 1950-luvun loppuun mennessä Friitalan Nahka Oy oli kehittynyt Suomen suurimmaksi nahkateollisuusyritykseksi, joka työllisti yli 1 000 henkeä. Vuotuinen liikevaihto oli kohonnut yli miljardiin markkaan.


title: Friitala (yritys)

text: 1960-luvun aikana yhtiö jatkoi kansainvälistymistään ja esitteli tuotteitaan muotimessuilla eri puolilla Keski-Eurooppaa ja Pohjoismaita. Friitalan tuotteita esittelivät kotimaisten lisäksi myös ulkomaiset huippumallit, kuten saksalainen Veruschka von Lehndorff. Yrityksen nousujohteinen kehitys jatkui aina 1970-luvun puoliväliin saakka. Suunnittelijoinaan Friitala käytti kotimaisia huippunimiä, esimerkiksi Jukka Rintala toimi pitkään yrityksen pääsuunnittelijana. Muita tunnettuja nimiä olivat muun muassa Hillevi Aalto sekä myöhemmin yrityksen viimeisinä vuosina Kimmo Matias Kankaanpää. Friitala oli 1960- ja 1970-lukujen aikana noussut yhdeksi Suomen tunnetuimmista vaatetusalan merkeistä. 1970-luvun loppuun mennessä yhtiö luopui omasta nahanvalmistuksesta kalliksi muodostuneiden tuotantokustannuksien vuoksi ja keskittyi pelkästään pukimien valmistukseen sekä muualta tuodun nahan muokkaukseen.


title: Friitala (yritys)

text: 1980-luvun puolivälin jälkeen Friitala ajautui vähitellen vaikeuksiin muun muassa halpatuontimaiden kilpailun sekä Euroopassa vallinneen laskusuhdanteen vuoksi. Yritys joutui koko ajan supistamaan tuotantoaan. Vuonna 1992 Ulvilassa lopetettiin nahan muokkaus, ja seuraava vuonna Hellemaan perhe luopui yhtiön omistuksesta. Uudeksi omistajaksi tuli Friitalan toimitusjohtajana työskennellyt Kalevi Kangas. Nahkapukineiden ja mokkaturkisten valmistusta jatkettiin nimellä Friitala Fashion Oy. Materiaalit niihin hankittiin lähinnä Espanjasta ja Italiasta. Vuosikymmenen lopulla yritys avasi vielä uusia liikkeitä, muun muassa Helsingin Kämp Galleriaan vuonna 1999 sekä tehtaanmyymälän Friitalaan. Lisäksi toimintansa aloittivat 2000-luvun alkupuolella venäläisille matkailijoille tarkoitetut myymälät Lappeenrannassa ja Imatralla.


title: Friitala (yritys)

text: Vuonna 2005 Friitala Fashion joutui luopumaan omasta pukinevalmistuksestaan ja alkoi käyttämään ompelijoinaan alihankkijoita. Parhaimpina aikoinaan yli 1 300 henkeä työllistäneessä yrityksessä työskenteli loppuaikoina enää kymmenkunta henkilöä. Syyskuussa 2010 yritys asetettiin konkurssiin.


title: Friitala (yritys)

text: Suomalaiset yksityissijoittajat ostivat oikeudet Friitalan tavaramerkkiin ja jatkoivat toimintaa. Vuonna 2018 Friitalalla oli neljä myymälää Suomessa. Yrityksen tuotteet sunnitellaan Suomessa ja Suomalaisen työn liitto on myöntänyt sille Design from Finland-merkin. Yrityksen tuotteet valmistetaan pääosin ulkomailla.


title: Friitala (yritys)

text: Friitalan nahkatehdas Ulvilassa toimii nykyään Friitala-talo -nimisenä toimisto- ja teollisuuskeskuksena. Rakennuksen tiloissa sijaitsee useita eri alojen yrityksiä sekä muun muassa Friitalan nahkamuseo.


title: XX EP

text: XX EP on suomalaisten rap-artistien Solosen ja Kosolan 5. elokuuta 2011 julkaistu EP.


title: Topi Saha

text: Topi Saha (s. 1987 Kaustinen) on suomalainen laulaja-lauluntekijä. Hän asuu nykyään Helsingissä. Saha on julkaissut kolme sooloalbumia sekä tehnyt kappaleita myös Pete Parkkoselle, Lassi Valtoselle ja Aili Järvelälle.


title: Topi Saha

text: Topi on tehnyt soolotuotannon kappaleista suurimman osan itse. Hän on kertonut hakevansa ideoita kappaleisiinsa myös vanhoista tarinoista, kansanrunoista ja arkkiveisuista.


title: Topi Saha

text: Saha julkaisi ensimmäisen albuminsa "Verta ja lihaa" vuonna 2010 pienen Ei-No Records -levy-yhtiön kautta. Helsingin Sanomat valitsi albumin yhdeksi vuoden parhaista.


title: Topi Saha

text: Esikoisalbumin jälkeen Warner Music Finland kiinnitti Sahan ja yhtiö julkaisi hänen toisen studioalbuminsa maaliskuussa 2013. Albumilta julkaistiin singleinä kappaleet ”Se joka karkuun pääs” sekä ”Pappi, lukkari, talonpoika, kuppari”. Jälkimmäisellä hän osallistui syksyllä 2012 "Syksyn sävel" -kilpailuun.


title: Topi Saha

text: Kolmannen albuminsa "Nykyaika" hän julkaisi 15. toukokuuta 2015. Saha on kertonut kolmannen albumin poikkeavan hänen aiemmista albumeistaan kuvaillen sen tunnelmaa muun muassa ”aamuöiseksi” sekä ”urbaaniksi”. Albumi on kuitenkin edelleen akustisvoittoinen.


title: Topi Saha

text: Pienen julkaisutauon jälkeen Topi julkaisi neljännen albuminsa "Lopunajan rakastavaiset" 16.3.2018. Levy sisältää kymmenen uutta laulua, joista yksi on Anna Puun kanssa duettona julkaistu Pirun ikävä.


title: Laughing Sinners

text: Laughing Sinners on vuonna 1931 ensi-iltansa saanut Harry Beaumontin ohjaama yhdysvaltalainen draamaelokuva, jonka pääosissa ovat Joan Crawford, Neil Hamilton ja Clark Gable. "Laughing Sinners" on Crawfordin ja Gablen toinen kahdeksasta yhteistyöelokuvasta. Elokuva kertoo Pelastusarmeijan saarnaajasta, joka pelastaa ongelmaisen tytön itsemurhalta.


title: Laughing Sinners

text: "Laughing Sinners" perustuu Kenyon Nicholsonin näytelmään "Torch Song", jonka pohjalta Bess Meredyth, Edith Fitzgerald ja Martin Flavin laativat käsikirjoituksen. Nicholsonin "Torch Song" -näytelmä avattiin New Yorkin Broadwaylla 27. elokuuta vuonna 1930. Elokuvaa kuvattiin työnimillä "The Torch Song" ja "Complete Surrender" elokuvan tuotantoyhtiön Metro-Goldwyn-Mayerin studioilla Culver Cityssä Kaliforniassa 338 000 dollarin budjetilla. John Mack Brown oli alun perin Carl Loomisin roolissa, kunnes Clark Gable otti hänen paikkansa.


title: Laughing Sinners

text: "Laughing Sinners" sai ensi-iltansa Yhdysvalloissa 30. toukokuuta vuonna 1931. Elokuva menestyi hyvin taloudellisesti. "Laughing Sinners" julkaistiin DVD:lle 23. maaliskuuta vuonna 2009.


title: Pällilä (lahjoitusmaa)

text: Pällilä on entinen lahjoitusmaakartano Karjalankannaksella Viipurin läänissä Muolaan pitäjässä Pällilän kylässä. Ruotsin vallan aikana vuonna 1616 se lahjoitettiin ratsumestari Lindeved Klaunpoika Hästeskolle ja Venäjän vallan aikana eversti Grigori Tšernysheville. Alue oli suuren pohjan sodan aikana siirtynyt Venäjän hallintaan, jonka seurauksena lahjoitusmaakartanon omistajakin vaihtui ruotsalaisesta venäläiseksi.


title: Pällilä (lahjoitusmaa)

text: Pällilä oli Viipurin läänissä ensimmäinen lahjoitusmaa, jonka Pietari Suuri lahjoitti 27. heinäkuuta 1710 Grigori Petrovitš Tšernysheville kaikkine asuttuine kylineen, autiokylineen, peltoineen, niittyineen ja metsineen. Se säilyi myös pisimpään samalla suvulla Karjalankannaksen lahjoitusmaista.


title: Pällilä (lahjoitusmaa)

text: Alun perin lahjoitus esiteltiin toistaiseksi voimassa olevana, mutta myöhemmin tämä tulkinta muuttui ikuiseksi. Lahjoitus perustui kirjalliseen revisionimaakirjaan, jonka mukaan lahjoitus olisi myönnetty "allodiaalina" eli ikuisena, mutta tämä ei todennäköisesti todellisuudessa pitänyt paikkansa.


title: Pällilä (lahjoitusmaa)

text: Maakirjan mukaan lahjoitus käsitti vuonna 1728 Muolan pitäjässä 158⅛ manttaalia, joilla oli yhteensä 320½ tilaa ja Valkjärvellä 77¾ manttaalia, 162 tilaa. Tšernyshev sai Muolaan pitäjästä 53 kylää eli lähes koko läntisen Muolaan ja Valkjärveltä puolestaan 39 kylää. Lahjoitus käsitti kaikkiaan 92 taloa, joiden verot Tšernyshev sai jatkossa kerätä itselleen. Lisäksi hän sai 5½ manttaalia autiomaata Yskjoen ja Muolajärven välistä, jonne hän siirsi vuonna 1723 Venäjällä omistamiltaan tiluksilta maaorjaperheitä, joista sai alkunsa alueen venäläisasutus. Viipurin–Käkisalmen tien läntisen puolen lahjoitukset peruutettiin, mutta vuonna 1720 lahjoitusmaa-aluetta jälleen laajennettiin.


title: Pällilä (lahjoitusmaa)

text: Pällilän talous- ja hallintokeskus sijaitsi alun perin Punnusniemessä, mutta ilmeisesti 1760-luvulla Tšernyshev siirsi sen Pällilään Yskjärven rannalle, tilalle numero 4, joka oli nimeltään Äkäpää.


title: Pällilä (lahjoitusmaa)

text: Se oli toiminut Ruotsin vallan loppuaikoina nimismiehen puustellina. Paikka oli sama, jossa kruunun nimismiehen Muolaan kartano toimi vielä vuonna 1745. Hallintokeskusta alettiin kutsua hovileiriksi ja nimeksi vakiintui Pällilä, vaikka sitä aluksi kutsuttiin Äkätin hovileiriksi. Toisinaan sitä sanottiin myös Petrovskajan hovileiriksi tai vanhaan malliin Äkätinkartanoksi.


title: Pällilä (lahjoitusmaa)

text: 1850-luvulla kartanon välittömässä hallinnassa olevaa maa-aluetta kutsuttiin hovitilaksi (Pällilän hovi), joka koostui Pällilän, Pihkalan, Orolan ja Jääskelän kylistä.


title: Pällilä (lahjoitusmaa)

text: Kartanon päärakennus rakennettiin punahongasta, jonka tukit toimitettiin Hotakan kylästä. Rakennus sijaitsi 2½ virstaa (6 km) Muolaan kirkolta ja oli hieman syrjässä maantieltä, siinä oli 11 huonetta. Viipurista oli matkaa 53 km ja Perkjärven asemalta 20 km.


title: Pällilä (lahjoitusmaa)

text: 1800-luvulla päärakennuksen molemmin puolin rakennettiin kaksikerroksiset huvilat, joiden maakellareissa oli tilavat ruoka-aitat. Hovissa oli laaja kasvitarha, jättimäinen navetta, iso riihi maantien toisella puolella sekä tuulimylly, jonka kivijalka oli neljä metriä korkea.


title: Pällilä (lahjoitusmaa)

text: Äkätissä pidettiin vielä vuonna 1759 Muolaan–Valkjärven ja Kivennavan talvikäräjiä.


title: Pällilä (lahjoitusmaa)

text: Tšernyshevin tuomien 200 maaorjan asuinalueeksi muodostui Parkkilan, Kyyrölän, Sudenojan ja Kangaspellon kylät, johon he Tšernyshevin johdolla muodostivat Kyyrölän seurakunnan.


title: Pällilä (lahjoitusmaa)

text: Asuinrakennukset oli rakennettu täysin venäläiseen tyyliin talojen päädyt vieri viereen kohtisuoraan tielle päin. Yhteisö eli omaa suljettua elämäänsä eikä suhteita juuri syntynyt suomalaisten kanssa, kieli ja venäläinen kulttuuri säilyi. Slaavilaisuus säilytti leimansa heissä aina talvisotaan asti.


title: Pällilä (lahjoitusmaa)

text: Tšernyshev edusti venäläistä ylimystöä ja hän ei juurikaan henkilökohtaisesti puuttunut käytännön toimintaan paikan päällä Pällilässä. Omistaja myös hyvin harvoin oleskeli omistamallaan lahjoitusmaalla. Tšernyshev omisti suuria lahjoitusmaita Karjalankannaksen lisäksi myös muuallakin Venäjällä.


title: Pällilä (lahjoitusmaa)

text: Käytännön asioita hoiti vouti, joka keräsi myös verot talonpojilta. Voudit vaihtuivat usein, ja harvoin he osasivat Suomen kieltä. Heidän toimintansa oli useimmiten pelkkää oman edun tavoittelua ja hyötymistä sekä täysin mielivaltaista.Venäläiset kävivät vilkasta kauppaa Pällilän maa-alueilla, ennen kuin ne saatiin lunastettua Suomen valtiolle.


title: Pällilä (lahjoitusmaa)

text: Pällilästä myytiin Kyyrölän lahjoitusmaa salaneuvos Bogojevskille vuonna 1801 ja Valkjärven kylät vuonna 1803 kauppaneuvos Mihail Blandoville ja sen jälkeen hänen veljelleen, joka myi ne edelleen vapaaherra Freederickszille vuonna 1842. Suomen valtio lunasti Valkjärven lahjoitusmaan vuonna 1875 ja Kyyrölän pakkohuutokaupasta vuonna 1878.


title: Pällilä (lahjoitusmaa)

text: Ruhtinas Boris Galitzin tarjosi jäljelle jäänyttä maa-aluetta Suomen valtiolle ja kauppa syntyi vuonna 1872, jonka jälkeen se jaettiin perintötiloiksi talonpojille.


title: Pällilä (lahjoitusmaa)

text: Lahjoitusvaiheen alussa talonpojille vakuuteltiin, ettei heidän oikeudellinen asemansa muutu vallan vaihdon seurauksena millään tavalla. Tšernyshev keskittyi aluksi lähinnä rauhoittamaan sodan raunioittamaa aluetta. Vanhan Suomen alueelle jäivät voimaan Ruotsin vallan aikainen hallinto ja oikeuslaitos. Ajan mittaan suhteet alkoivat kuitenkin kärjistyä ja asioita käräjöitiin usein. Venäläisten lahjoitusmaaherrojen oli vaikea käsittää talonpoikien oikeuksia ja vapauksia, jolloin alkoi syntyä kahnauksia. Donaarit ja voudit pykivät soveltamaan samoja pelisääntöjä kuin mihin he olivat tottuneet Venäjällä.


title: Pällilä (lahjoitusmaa)

text: Eriäviä käsityksiä syntyi päivätöistä, veroista, omaisuudesta ja muuttamisesta. Lahjoitusmaaherrat käsittivät omistavansa kaiken omaisuuden lisäksi myös ihmiset ja voivansa siirtää heitä mielensä mukaan. Tämä ei taas sopinut talonpojille ja ongelma lopulta huipentui siihen, että Suomen valtio osti kaikki lahjoitusmaat ja luovutti ne perintötiloiksi talonpojille 1800-luvun loppupuolella. Talonpojat kävivät lähes 150 vuotta oikeustaistelua venäläistä lahjoitusmaajärjestelmää vastaan.


title: Joe Weider

text: Josef Edwin "Joe" Weider (29. marraskuuta 1919 Montreal, Quebec, Kanada – 23. maaliskuuta 2013 Los Angeles, Kalifornia) oli yhdysvalloissa vaikuttanut quebeciläissyntyinen kehonrakentaja ja liikemies. Hän perusti veljensä Ben Weiderin kanssa IFBB:n (International Federation of BodyBuilders) sekä Mr. Olympia ja Ms. Olympia -kehonrakennuskilpailut kuin myös vuosina 1994–2003 järjestetyn Masters Olympia -kilpailun. Weider julkaisi lukuisia kehonrakennus- ja fitnesslehtiä, kuten "Muscle & Fitness", "Flex", "Men's Fitness" ja "Shape". Lisäksi hän valmistutti kuntoilulaitteita ja lisäravinteita. Vuonna 1995 hän oli mukana Warren Chaneyn ohjaamassa elokuvassa "America: A Call to Greatness".


title: Joe Weider

text: Joe Weiderin vanhemmat olivat muuttaneet Kanadaan Puolasta. Weider julkaisi ensimmäisen numeron "Your Physique" -aikakauslehdestä vuonna 1936. Samana vuonna hän kehitti autojen renkaista ja akseleista eräänlaisen levytankojärjestelmän. 1950-luvulta lähtien hän loi lukuisia harjoitteluohjelmia, kuten The Weider System of Bodybuilding.


title: Joe Weider

text: Vuonna 1950 Joe Weider tapasi tulevan puolisonsa Betty Brosmerin, joka oli tuolloin Yhdysvaltain eniten ansaitseva pin-up -tyttö. Brosmer oli uranuurtajia naisten fitness-toiminnan saralla. Weider ja Brosmer avioituivat 1961. Brosmer alkoi työskennellä miehensä kanssa nimellä Betty Weider. Yhteistyö poiki muun muassa kehonrakennusaiheisia kirjoja.


title: Joe Weider

text: Vuonna 1953 "Your Physique" -lehti sai uudeksi nimekseen "Muscle Builder". Vuonna 1980 julkaisun nimeksi annettiin "Muscle & Fitness". Muita Weiderin julkaisemia lehtiä ovat "Mr. America", "Muscle Power", "Shape magazine", "Fit Pregnancy", "Men's Fitness", "Living Fit", "Prime Health and Fitness", "Cooks", "Senior Golfer" ja "Flex". Valtavirrasta poikkeavia lehtiä olivat "Jem Magazine" ja "Monsieur", joiden sisältö oli osin ristiriidassa oman aikansa moraalikäsitysten kanssa.


title: Joe Weider

text: Weider kirjoitti useita kirjoja, kuten "The Weider System of Bodybuilding" (1981), ja omaelämäkerrallisen teoksen "Brothers Of Iron" (2006) Ben Weiderin kanssa. Vuonna 1983 The Periodical and Book Association -järjestö nimesi Weiderin "Vuoden julkaisijaksi" ("Publisher of the Year"). Weider Publications myytiin American Medialle vuonna 2003.


title: Joe Weider

text: Weider Nutrition näki päivänvalon vuonna 1940. Sitä pidetään varhaisimpana urheilulisäravinneyrityksenä. Yritys toi markkinoille muun muassa Tiger's Milk -ravinnepatukat. Weider Nutrition joutui toisinaan juridisiin vaikeuksiin tuotteidensa markkinoinnissa käytettyjen väitettyjen terveysvaikutusten takia. Ongelmat liittyivät liioiteltuihin väittämiin tuotteiden vaikutuksesta lihaskasvuun tai laihduttamiseen. Myös niin kutsutut "ennen ja jälkeen" -valokuvat aiheuttivat oikeudellisia toimenpiteitä. Vuonna 1972 Weider joutui juridiseen kahnaukseen itsepuolustusaiheisen teoksensa "Be a Destructive Self-Defense Fighter in Just 12 Short Lessons" takia. Nykyisin Weider Nutritionin nimi on Schiff Nutrition International.


title: Joe Weider

text: Labor Day -päivänä syyskuussa 2006 Kalifornian kuvernööri ja seitsenkertainen Mr. Olympia -voittaja Arnold Schwarzenegger myönsi Weiderille palkinnon tämän elämäntyöstä Venicen kaupungissa sijaitsevan Muscle Beachin Hall of Famella. Schwarzenegger kertoi Weiderin inspiroineen häntä aloittamaan kehonrakennuksen ja muuttamaan Yhdysvaltoihin.


title: Joe Weider

text: Joe Weider kuoli sydämen vajaatoimintaan kotonaan Los Angelesissä 93-vuotiaana.


title: Edgar Allan Poe: Lyhyt elämä

text: Edgar Allan Poe – Lyhyt elämä () on Peter Ackroydin vuonna 2008 julkaisema Edgar Allan Poen elämäkerta.


title: Edgar Allan Poe: Lyhyt elämä

text: "Tähtivaeltajan" Tiina Raevaara kirjoitti, että kiintoisuudestaan huolimatta kirja on ärsyttävä. Elämäkerturi suhtautuu kohteeseensa jonkinlaisena myyttisenä hahmona, jonka elämänpolku oli päällystetty enteillä. Ackroyd löytää outoja yhteyksiä esimerkiksi siitä, että Poe piti salakirjoitusten ratkaisemisesta. Poen henkisen tilan merkitystä hänen ruumiilliselle kunnolleen liioitellaan.


title: Adolf Moberg

text: Adolf Moberg (1813–1895) oli suomalainen kemisti ja fyysikko, vuodesta 1875 valtioneuvos. Hän oli Helsingin yliopiston kemian apulainen 1843, hoiti kemian professuuria 1838–1847, fysiikan professori 1849–1875, yliopiston rehtori 1872–1875. Hän oli kirkolliskokousedustaja 1876–1886 ja oli Suomen Luterilaisen Evankeliumiyhdistyksen johtokunnan puheenjohtaja 1873–1895. Hän julkaisi ilmastohavaintoja Suomesta. Hänen omaelämäkertansa ilmestyi postuumisti 1927, suomennettu nimellä "Hyvä taival".


title: Teräskannus

text: Teräskannus (myös Hopeakannus; ) on Anthony Mannin ohjaama yhdysvaltalainen lännenelokuva vuodelta 1953. Westernin pääosissa ovat James Stewart, Janet Leigh ja Robert Ryan. "Teräskannus" kertoo palkkionmetsästäjästä, joka jahtaa etsintäkuulutettua Coloradossa. Hän saa kaksi palkkion jakamisesta kiinnostunutta apulaista, ja vangiksi saatu rikollinen käyttää miesten keskinäisiä ristiriitoja häikäilemättömästi hyväkseen.


title: Teräskannus

text: "Teräskannus" oli ehdokkaana vuonna 1954 parhaan alkuperäisen käsikirjoituksen Oscar-palkintoon, joka on harvinainen kunnia lännenelokuvalle. "Teräskannus" on myös Anthony Mannin ja James Stewart kolmas yhteinen western-elokuva.


title: Teräskannus

text: "Teräskannuksen" käsikirjoituksen laativat Sam Rolfe ja Harold Jack Bloom. Bronisław Kaper sävelsi elokuvan musiikin ja William C. Mellor toimi kuvaajana. "Teräskannus" kuvattiin Technicolor-menetelmällä Coloradon Kalliovuorilla, San Juan Mountainsilla ja Durangon kaupungissa sekä Kalifornian Lone Pinessa vuonna 1952.


title: Teräskannus

text: 50-vuotias Millard Mitchell kuoli keuhkosyöpään lokakuussa 1953 pian elokuvan jälkeen. "Teräskannus" jäi hänen toiseksi viimeiseksi elokuvaksi.


title: Teräskannus

text: "Teräskannus" sai ensi-iltansa Yhdysvalloissa 1. helmikuuta vuonna 1953. Coloradon Denverissä elokuva sai ensi-illan 6. helmikuuta. Suomessa elokuva julkaistiin 1. tammikuuta vuonna 1954. Tuotantoyhtiönä toiminut Metro-Goldwyn-Mayer jakeli myös elokuvan.


title: Teräskannus

text: "Teräskannus" oli ilmestyessään erittäin tuottoisa lippuluukuilla. Elokuva oli sekä taloudellinen että kriittinen menestys. Käsikirjoittajat Sam Rolfe ja Harold Jack Bloom olivat ehdokkaina parhaan alkuperäisen käsikirjoituksen Oscar-palkintoon vuonna 1954. Vielä vuosia julkaisunsa jälkeen "Teräskannus" on saavuttanut jatkuvaa menestystä ja ylistystä kriitikoilta. Leonard Maltin on ylistänyt "Teräskannusta" "yhdeksi parhaimmista westerneistä mitä on koskaan tehty."


title: Teräskannus

text: Vuonna 1997 "Teräskannus" valittiin "kulttuurisesti, historiallisesti tai esteettisesti merkittävänä" elokuvana säilytettäväksi Yhdysvaltain kongressin kirjaston National Film Registryssä.


title: Teräskannus

text: Elokuvalla on Rotten Tomatoes -sivustolla 100 prosentin "tuore" arvosana, joka perustuu 11:een arvosteluun.


title: Teräskannus

text: "Teräskannus" julkaistiin DVD:lle Yhdysvalloissa 15. elokuuta vuonna 2006.


title: Templeton-palkinto

text: Templeton-palkinto () on liikemiehenä ja filantrooppina toimineen John Templetonin vuonna 1972 perustama palkinto, jonka Templetonin säätiö myöntää vuosittain ”elämän hengellistä ulottuvuutta” kirjoituksillaan, tutkimuksellaan tai käytännön teoillaan edistäneelle henkilölle. Sen arvo on nykyään 1,1 miljoonaa Englannin puntaa. Palkinnon saajan valitsee raati, joka koostuu eri uskontokuntien edustajista.


title: Veruschka von Lehndorff

text: Vera Gottliebe Anna von Lehndorff-Steinort, taiteilijanimeltään Veruschka, (s. 14. toukokuuta 1939 Königsberg) on saksalainen malli, näyttelijä ja valokuvataiteilija. Hän kuuluu itäpreussilaiseen aatelissukuun ja myös Lehndorff-Steinortin kreivitär.


title: Veruschka von Lehndorff

text: Veruschkan isä oli kreivi Heinrich von Lehndorff-Steinort, joka palveli toisen maailmansodan aikana Wehrmachtin yliluutnanttina. Lehndorff-Steinort oli mukana Hitlerin murhaamista suunnitelleessa heinäkuun 20. päivän salaliitossa, minkä vuoksi hänet teloitettiin syyskuussa 1944. Isänsä kuoleman jälkeen Veruschka oli perheineen sodan loppuun saakka vangittuna eri keskitysleireillä.


title: Veruschka von Lehndorff

text: 1950-luvulla Veruschka opiskeli muotoilua ja muutti vuosikymmenen loppupuolella Firenzeen, jossa hän ryhtyi 20-vuotiaana ammattimalliksi. Veruschka työskenteli lyhyen aikaa myös Pariisissa ja New Yorkissa, kunnes asettui vuonna 1961 Müncheniin. Vuonna 1966 hän esiintyi Michelangelo Antonionin kulttimaineeseen nousseessa elokuvassa "Blow-Up – erään suudelman jälkeen". Veruschka nousi 1960-luvulla yhdeksi aikakauden parhaiten palkatuista malleista, jonka kerrottiin ansainneen jopa 10 000 dollaria päivässä. Hän vieraili 1970-luvun alussa myös Suomessa ja toimi Friitala Oy:n mallina.


title: Veruschka von Lehndorff

text: Veruschka lopetti mallintyöt vuonna 1975 riitauduttuaan Vogue-lehden päätoimittajan kanssa. Hän on myöhemmin näytellyt pieniä rooleja useissa elokuvissa aina 2000-luvulle saakka. Tunnetuimpia niistä ovat vuoden 1985 Frankenstein-filmatisointi "Hirviölle morsian" sekä James Bond -elokuva "Casino Royale", jossa hänellä on cameorooli. Viime vuosina Veruschka on jälleen palannut lavoille, esiintyen muun muassa Lontoossa vuonna 2010 järjestetyssä muotinäytöksessä.


title: Luettelo naispuolisista Formula 1 -kuljettajista

text: Tämä on luettelo naispuolisista moottoriurheilukilpailijoista, jotka ovat osallistuneet Formula 1 -sarjaan.


text: Viisi naiskuljettajaa on osallistunut vähintään yhteen GP-kilpailuun, mutta ainoastaan kaksi heistä ei ole karsiutunut aika-ajossa ja ajanut itse kilpailussa. Ainoa MM-pisteitä kerännyt kuljettaja on Lella Lombardi, joka ajoi kuudenneksi kaudella Espanjan osakilpailussa (kilpailun pisteet kuitenkin puolitettiin, koska kilpailu keskeytettiin ja täysiin pisteisiin vaadittua kisapituutta ei ajettu).


text:
Muutamat naisautourheilijat ovat testanneet Formula 1 -autoilla. IndyCar- ajaja Sarah Fisher ajoi McLarenia Yhdysvaltain Grand Prix:ssä vuonna 2002. Katherine Legge testasi Minardia Vallelungan radalla vuonna 2005.
Susie Wolff on ollut Williamsin kehityskuljettaja vuodesta 2012 lähtien. María de Villota testasi Marussiaa vuonna 2012. Simona de Silvestro oli Sauberin testikuljettaja vuonna 2014, ja Carmen Jordá Lotus F1:n vuonna 2015. Vuodesta 2017 lähtien Tatiana Calderón on toiminut Sauberin testikuljettajana.


title: Kontulatalo

text: Kontulatalo on Kontulan ostoskeskuksessa sijaitseva yhteistoimintatila. Helsingin kaupungin sosiaali- ja terveysvirasto vuokraa tilaa, jossa toimii alueellinen kulttuuri- ja tietotekniikkakeskus Kontupiste, matalankynnyksen sosiaaliasema Symppis ja KontuKeskus ry:n käytössä olevan kokoustila Wanha Posti.


title: Ida Moberg

text: Ida Georgina Moberg (13. helmikuuta 1859 Helsinki – 2. elokuuta 1947 Helsinki) oli suomalainen säveltäjä ja musiikinopettaja. Hän on tiettävästi ensimmäinen sinfonian säveltänyt suomalainen nainen.


title: Ida Moberg

text: Ida Mobergin vanhemmat olivat soitinrakentaja Alexander Moberg ja Anna Helena Lindqvist. Hän kävi Meurmanin valmistavan koulun ja Helsingin Ruotsalaisen tyttökoulun, opiskeli Pietarin konservatoriossa laulua ja pianonsoittoa 1883–1884, Helsingin orkesterikoulussa laulua ja sävellystä tuntemattomana ajankohtana 1880- tai 1890-luvulla, Dresdenin Kuninkaallisessa konservatoriossa sävellystä 1901–1905, Berliinissä muun muassa improvisointia 1911–1912 ja Helleraun Dalcroze-instituutissa pedagogiikkaa ja voimistelua. Mobergin ura lähti nousuun Dresdenissä, jossa hän opiskeli Felix Draeseken johtamana, sillä hänen oppilastyönä tekemänsä "A-molli alkusoitto" sai kiittäviä arviointeja. Tähän aikaan hän seurasi myös teosofi Rudolf Steinerin luentoja ja kiinnostui antroposofiasta. Suomeen palattuaan Moberg saattoi pitää Helsingissä helmikuussa 1906 oman sävellyskonsertin, johon sisältyi edellisenä vuonna valmistunut sinfonia muita orkesteriteoksia. Moberg johti itse orkesteria konsertissa. Konsertin arvostelut olivat vaihtelevia; Oskar Merikannon mukaan sinfonia oli muodoltaan hyvä ja tunnelmaltaan sentimentaalisuutta välttelevä.


title: Ida Moberg

text: Suomessa Moberg jatkoi säveltämistä, mutta suuntautui myös opettamiseen, jonka katsottiin olevan naisille sopivampaa. Hän oli Helsingin musiikkiopiston säveltapailun opettaja 1915, Helsingin ruotsalaisen valmistavan koulun ja pikkukouluseminaarin laulun- ja soitonopettaja 1915–1926. Vuodesta 1879 hän toimi Helsingissä yksityisenä musiikinopettajana. Opettajana Moberg pyrki hyödyntämään liikunnan ja musiikin yhdistämiseen perustunutta Dalcroze-rytmiikkaa. Siihen perustui myös hänen sävellyksistään koostunut lastenlaulukirja "Barnens sångbok" (1931).


title: Ida Moberg

text: Moberg oli Suomen ensimmäinen naissäveltäjä, Oskar Merikannon sanoin "reipas nainen – mutta sittenkin nainen". Pääosa Mobergin tuotannosta on yksinlauluja ja kuoroteoksia. Hän sävelsi myös yhden sinfonian, muutamia suurimuotoisia orkesteriteoksia sekä Viktor Rydbergin tekstiin perustuneen keskeneräiseksi jääneen oopperan "Asiens ljus" ("Aasian valo"), joka käsitteli buddhalaisuutta. Yhteensä hänen tuotantonsa käsittää yli 80 teosta. J. J. Wecksellin tekstiin kuorolle ja orkesterille sävelletty "Tyrannens natt" voitti vuonna 1909 Muntra Musikanter -kuoron järjestämän sävellyskilpailun. Mobergin sävellyskäsikirjoituksia säilytetään nykyisin Kansalliskirjaston käsikirjoituskokoelmassa. Mobergin sävellyksiä ovat muun muassa:


title: Ida Moberg

text: Mobergin teoksia ei ole hänen kuolemansa jälkeen esitetty juuri lainkaan, koska niistä ei ole julkaistu painettuja nuotteja.


title: Game Informer

text: Game Informer on yhdysvaltalainen videopelilehti, joka sisältää artikkeleita, uutisia, strategiaa sekä arvosteluja videopeleistä ja niiden konsoleista. Kesäkuussa 2012 lehteä oli myyty kuukausimyyntinä yhteensä 8 miljoonaa kappaletta, joka tekee siitä levikiltään kolmanneksi laajimman aikakauslehden Yhdysvalloissa.


title: Game Informer

text: "Game Informer" debytoi elokuussa 1991, jolloin Funcoland alkoi julkaisemaan kuuden sivun aikakauslehteä. "Game Informerin" omistaa GameStop Corp., sen vähittäiskauppiaan emoyhtiö, joka osti Funcolandin vuonna 2000. Tämän takia suuri määrä edistyksistä tapahtuu myymälöissä. Ostamalla lehden tilaaja saa myös oikeuden käyttää erityistä sisältöä Game Informerin nettisivuilla. "Game Informer" uudisti täysin lehden ja nettisivunsa marraskuussa 2009.


title: Gunnar Modeen

text: Gunnar Maximilian Modeen (19. kesäkuuta 1895 Kuopio – 30. maaliskuuta 1988 Helsinki) oli suomalainen tilastotieteilijä ja sosiaalipoliitikko. Hän oli vuodesta 1920 Tilastollisessa päätoimistossa, sai 1944 kanslianeuvoksen arvon ja toimi vuosina 1936–1961 sosiaaliministeriön sosiaalisen tutkimustoimiston päällikkönä.


title: Gunnar Modeen

text: Modeen esitti 1934 huomiota herättäneen väestöennusteen, jossa hän ennakoi, ettei Suomen väestömäärä koskaan ylittäisi neljää miljoonaa, ja vasta siinä vaiheessa alkoi Suomessa julkinen keskustelu väestöpolitiikasta.


title: Salohapero

text: Salohapero ("Russula graminea") on Ruotsissa, Suomessa ja Norjassa sekä epäilemättä Venäjälläkin kasvava suurikokoinen vihreälakkinen haperolaji. Se on keskittynyt kosteihin vanhoihin kuusikkoihin. Suomessa laji vaikuttaa pohjoispainotteiselta, Ruotsissa havaitut esiintymät ovat Pohjanlahden rannikolla erityisesti Ångermanlandissa ja Norjassa sitä on ainakin Oslon ja Trondheimin seuduilla. Se muistuttaa väriltään paljon koivuhaperoa, muilta ominaisuuksiltaan isohaperoa. Laji on julkaistu tieteelle uutena vasta vuonna 2012. Museonäytteitä on kuitenkin kymmeniä, ja lajin olemassaolo on varmistettu mikroskooppitutkimuksin sekä DNA-analyysein ja kermanväristen itiöiden mykologisella värivertailulla. Kyseessä on ilmeisesti kuusen juurisieni. Laji on määritelty uhanalaisuusluokituksessa silmälläpidettäväksi (NT). Myrkylliseksi sitä ei ole havaittu.


title: Salohapero

text: Sienen lakki on aluksi puolipallomainen, sittemmin laakea ja lopulta kuopalla. Heltat ovat kolotyviset, malto valkeaa. Itiöpöly tummentaa helttoja vanhetessaan. Sienellä ei ole erityistä hajua, maku on nuoressa itiöemässä hieman kirpakka, myöhemmin mieto. Lakki on selkeästi vihreä pintakelmultaan, mutta siinä on ainakin Skandinaviassa havaittu myös punertavan tai okran sävyjä. Lakin läpimitta voi olla jopa 15 cm. Jalka on täyteinen.


title: Dulsiini

text: Dulsiini on keinotekoinen makeutusaine, jonka kehitti Joseph Berlinerbau 1884. Dulsiinin kemiallinen kaava on CHNO, moolimassa 180,204 g/mol, tiheys 1,199 g/cm (vesi = 1,0 g/cm), sulamispiste 173–174 °C ja CAS-numero 150-69-6. Dulsiinia on käytetty sokerin korvikkeena ja se on noin 250 kertaa makeampaa kuin sakkaroosi. Dulsiini on hajutonta ja rakenteeltaan väritöntä tai valkoisia kiteitä. Suomessa Orion on valmistanut dulsiinia.


title: Silent Hunter 5: Battle of the Atlantic

text:
Silent Hunter 5: Battle of the Atlantic on Ubisoft Romanian kehittämä ja Ubisoftin julkaisema simulaatiopeli, joka
on "Silent Hunter" -pelisarjan viides ja toistaiseksi viimeisin osa. Peli julkaistiin Microsoft Windowsille vuonna 2010.


title: Silent Hunter 5: Battle of the Atlantic

text: Pelissä ohjaillaan saksalaisen VII luokan U-veneen kapteenia ja taistellaan liittoutuneita vastaan toisen maailmansodan Atlantilla. Saksa on ainoa pelattava maa, ja pelialue ulottuu koko Atlantille. Tehtävänä on tuhota liittoutuneiden sota- ja rahtilaivoja koko Atlantin taistelun ajan 1939–1945.


title: Mars One

text: Mars One on alankomaalaisen yrittäjän, Bas Lansdorpin alulle panema hanke asuttaa Mars. Marsiin lähetetyt astronautit asuisivat siellä elämänsä loppuun asti. Ensimmäinen rahtilento Marsiin tapahtuu näillä näkymin 2024, ja ensimmäinen miehitetty lento 2031.


title: Mars One

text: Projektia tukee muun muassa fysiikasta Nobel-palkittu Gerardus 't Hooft. Hanke aiotaan rahoittaa sponsoreilla, lahjoituksilla sekä järjestämällä sen ympärille tositelevisio-ohjelma. Mars One on arvioinut, että ensimmäisten neljän ihmisen lähettäminen Marsiin maksaisi noin kuusi miljardia Yhdysvaltain dollaria. Ensimmäisen astronauttijoukon jälkeen neljän astronautin joukon lähettäminen vaatisi enää neljä miljardia dollaria.


title: Mars One

text: Mars Onesta tuli voittoa tavoittelematon järjestö ("stichting" Alankomaiden laissa) lokakuun 2012 alussa.


title: Mars One

text: Hanke on markkinoinnista huolimatta lähtenyt liikkeelle hyvin hitaasti, ja suunnitelmia on lykätty useaan kertaan. Alkuperäisen ja viimeisimmän aikataulun vuosiluvuilla onkin eroa lähes kymmenen vuotta. Hankkeella on paljon epäilijöitä ja viivästysten myötä sen onnistumista on alettu pitämään epätodennäköisempänä.Lennolle valituille järjestetään kolmentoista vuoden koulutus, johon sisältyy lääketieteen ja insinööritaitojen opiskelua. Heidät koulutetaan viljelemään oma ruokansa, sillä ruokatoimitukset Maasta Marsiin tulisivat liian kalliiksi. Koulutus alkaa valittujen astronauttikokelaiden osalta vuonna 2017 ja jatkuu aina vuoteen 2031, jolloin ensimmäinen miehitetty lento laukaistaan.


title: Mars One

text: Suunnitelmana on lähettää Marsiin laskeutumisluotaimen sisältävä demonstraatiolento, jolla testataan hankkeessa tarvittavia teknologioita, vuonna 2022. Marsin kiertoradalle on tarkoitus lähettää tietoliikennesatelliitti vuonna 2024. Pintamönkijä lähetetään vuonna 2026 etsimään sopivaa sijaintia siirtokunnalle, josta alkaa astronauttien tulevaisuus uudella planeetalla. Samalla lennolla kiertoradalle vietäisiin toinenkin satelliitti mahdollisimman kattavien ja varmojen yhteyksien aikaansaamiseksi siirtokuntaan. Vuonna 2029 lähetettäisiin asuinyksiköitä, elossapitojärjestelmiä, mönkijöitä ja lisävarusteita kuudella erillisellä lennolla. Mönkijät valmistelevat siirtokunnan ihmisten saapumista varten vuoteen 2030 mennessä. Lopulta vuonna 2031 Marsiin lähetettäisiin neljä ihmistä. Jatkossa neljä uutta astronauttia lähetettäisiin Marsiin kahden vuoden välein.Noin 210 päivää kestävällä Mars-lennolla neljän hengen miehistöllä on vain 20 m elintilaa miehistönjäsentä kohti.


title: Mars One

text: Ensimmäiset neljä astronauttia asuvat Marsissa 1000 m tukikohdassa, joka vastaa 250 m omaa tilaa astronauttia kohti.


title: Arthur Hellman

text: Arthur Hellman (20. heinäkuuta 1874 Huittinen – 1937 Ulvila) oli suomalainen nahkuri ja teollisuusmies.


title: Arthur Hellman

text: Hän toimi nuoruudessaan useita vuosia isäpuolensa Karl Fredrik Tuomisen oppipoikana äitinsä Justiina Hellman-Tuomisen omistamassa nahkurinliikkeessä Huittisissa. Hellmanin työhön kuului lisäksi valmiiden tuotteiden myyntiä Porin ja Turun kauppatoreilla.


title: Arthur Hellman

text: Vuonna 1892 hän perusti oman nahkurinverstaan Ulvilan Friitalaan. Neljä vuotta myöhemmin aloitti toimintansa verstaan viereen rakennettu koneistettu nahkatehdas. Vuonna 1917 Hellman muodosti käsityöliikkeestään osakeyhtiön. Friitala Oy:stä kasvoi myöhemmin vuosikymmenten kuluessa Pohjoismaiden suurin nahkatehdas ja Suomen tunnetuin nahkapukineiden valmistaja, jonka tuotteita myytiin myös ulkomaille.


title: Arthur Hellman

text: Arthur Hellman kuoli 63-vuotiaana vuonna 1937, jonka jälkeen Friitala Oy:n johtoon nousivat hänen poikansa Artturi ja Arvi Hellemaa. Hellmanin kolmas poika Aarne Hellemaa toimi vuodesta 1932 lähtien Satanahka Oy:n pääomistajana ja johtajana.


title: Kylie Minogue: Artist Collection

text: Kylie Minogue: Artist Collection on 20. syyskuuta 2004 julkaistu Kylie Minoguen kokoelmalevy. Se sisältää kappaleita albumeilta "Kylie Minogue" (1994) ja "Impossible Princess" (1997).


title: Miika Laiho

text: Miika Laiho (s. 16. elokuuta 1994) on suomalainen moottoriurheilija. Hän on kilpaillut Suomen Rotax Max Challenge -sarjassa vuosina 2008–2012 voittaen sarjan mestaruuden vuosina 2008, 2010 ja 2012. Vuosina 2009 ja 2011 hän sijoittui sarjan toiseksi. Vuonna 2013 Laiho kilpailee Formula Renault NEC -sarjassa suomalaisessa P1 Motorsport -tallissa.


title: Kauriin merkeissä

text: Kauriin merkeissä ("Under Capricorn") on Alfred Hitchcockn ohjaama elokuva vuodelta 1949. Se perustuu Helen Simpsoniin romaaniin "Under Capricorn" (1937). Elokuva kuuluu Hitchcockin erikoisuuksiin, sillä se on epookkielokuva. Tapahtumien aikakausi on 1830-luku ja paikka Australia.


title: Kauriin merkeissä

text: Australiaan karkotetuista entisistä vangeista on kehkeytynyt kunniallisia kansalaisia. Mantereelle asettunut varaton brittiläinen aatelinen Charles Adare tapaa vankilasta vapautuneen maanmiehensä Sam Fluskyn. Fluskyn vaimo on aatelinen alkoholisoitunut Henrietta. Rikastunut alempi sääty ei pääse vanhan kotimaan luokkajaosta, joka herättää ristiriidat tallirengistä tilalliseksi nouseen Samin ja tämän vaimon välille.


title: Kauriin merkeissä

text: Kritiikissä elokuvaa on pidetty puisevana, koska Hitchcock ei kykene luomaan siihen samaa jännitettä kuin jännityselokuvissaan. Näyttelijät ovat kuitenkin saaneet kiitosta.


title: Swedish Fish

text: Swedish Fish on sitkeä kalanmuotoinen karkki. Sitä kehitti alun perin ruotsalainen makeisyritys Malaco eri makuisina ja erityisesti Pohjois-Amerikan markkinoille, mutta nykyään sitä kehittää Pohjois-Amerikassa sijaitseva Cadbury.


title: Swedish Fish

text: Vuonna 1968 Malaco, ruotsalainen makeisvalmistaja, laajensi toimintaansa viemällä muutamia tuotteitaan Pohjois-Amerikkaan. Erilaiset lakritsinauhat ja lakupitsikarkit olivat ensimmäisiä vietyjä tuotteita. Malacon toimitusjohtaja Thor Fjørgerson kutsui tätä liikettä "Ruotsin/Yhdysvaltojen suhteiden maamerkkipäiväksi". Kansainväliset kauppa-asiantuntijat ylistivät liikettä, koska se antoi Malacolle mahdollisuuden laajentaa brändiään Skandinavian niemimaan ulkopuolelle.


title: Swedish Fish

text: Malacon vientikauppa kasvoi, ja 1960- ja 1970-luvun vaihteessa Swedish Fishiä ja Swedish Berriesiä kehitettiin erityisesti Pohjois-Amerikan markkinoille. Leaf International osti kuitenkin lopulta Malacon.


title: Swedish Fish

text: 1960-luvun aikana kehitettiin Swedish Shells -makeisia. Nämä olivat identtisiä Swedish Fishin kanssa koostumukseltaan, maultaan ja väriltään mutta olivat muodoiltaan pyällettyjä simpukankuoria, ja niitä valmistettiin punaisina (kirsikka), keltaisina (sitruuna), oransseina (appelsiini) ja vihreänä (lime). Swedish Shellsit olivat ensimmäinen väri-/muotolaajennus Swedish Fishin tuotelinjalle. Niitä myytiin Broadway Department Store -ketjun myymälöissä 1960-luvulta pitkälle 1970-luvulle. 1970-luvun lopulta aina 1990-luvun alussa tapahtuneeseen valmistuksen lopettamiseen asti niitä valmistettiin ja myytiin irtokarkkeina karkkikaupoissa ja karkkien erikoisliikkeissä.


title: Swedish Fish

text: Nykyään Swedish Fishiä valmistaa Pohjois-Amerikassa, Kanadan Hamiltonissa Cadbury Adamsin yritys, joka osti tuotemerkin Leafiltä vuonna 2006, ja nykyään Swedish Fishiä viedään myös moniin muihin maihin.


title: Swedish Berries

text: Swedish Berries on kokoelma punaisia (joskus myös sinisiä ja vihreitä) marjanmuotoisia ja pehmeitä karkkeja, joita valmistaa Maynards. Swedish Berries -makeisia markkinoi Vanderlei Candy. Swedish Berriesit sisältävät sokeria, glukoosisiirappia, muunneltua maissitärkkelystä, sitruunahappoa, keinotekoisia makeutusaineita, mineraaliöljyä, karnaubavahaa, väriaineita ja tiivistettyä päärynämehua.


title: Swedish Berries

text: Swedish Berriesit ovat maultaan ja koostumukseltaan identtisiä Swedish Fish -makeisten kanssa. Swedish Berries -makeisten valmistus ja myynti on lopetettu Yhdysvalloissa, mutta niitä on saatavilla Kanadassa ja monissa muissa valtioissa.


title: Eurooppalainen Latsis-palkinto

text: Eurooppalainen Latsis-palkinto on Euroopan tiedesäätiön myöntämä innovaatiopalkinto jonka arvo on noin 100 000 Sveitsin frangia. Palkinnon myöntää geneveläinen Latsis säätiö.


title: Raimo Vasama

text: Raimo Ilmari Vasama (28. toukokuuta 1928 Viipuri – 29. heinäkuuta 2006 Helsinki) oli lääketieteen tohtori, lääkintöneuvos ja professori. Hän toimi siviilityönsä ohella olympiajoukkueen lääkärinä Rooman 1960 kesäkisoissa sekä jääkiekon SM-sarjassa pelanneen Tampereen Ilveksen valmentajana 1960- ja 1970-luvuilla.


title: Raimo Vasama

text: Vasaman vanhemmat olivat toimitusjohtaja Uuno Ilmari Vasama ja Helmi Lydia Värtö ja puoliso vuodesta 1954 lääketieteen lisensiaatti Ritva Marjatta Viljanen. Vasama tuli ylioppilaaksi 1948 ja valmistui lääketieteen lisensiaatiksi 1955. Lääketieteen ja kirurgian tohtoriksi hän väitteli 1961 ja sai patologian erikoislääkärin pätevyyden 1960. Vasamasta tuli Turun yliopiston patologian dosentti 1963. Tampereen keskussairaalan patologiylilääkärinä Vasama vastasi Tampereen yliopiston lääketieteellisen tiedekunnan perustamisen järjestelyistä, kun tiedekunta aloitti toimintansa vuonna 1972. Hän toimi myös lääkintöhallituksen sairaalaosaston päällikkönä 1970-luvun lopulta vuoteen 1987 asti, jolloin hän palasi Tampereelle patologiylilääkäriksi. Vasama sai professorin arvonimen työuransa viimeisenä vuonna 1989.


title: Raimo Vasama

text: Vasaman toiminta urheilun parissa alkoi koulupoikana Hämeenlinnan Tarmon jääkiekkojoukkueessa. Opiskeluaikana hän edusti akateemisessa mestaruusturnauksessa Wiipurilaisen osakunnan jääkiekkojoukkuetta. Aikuisiällä urheiluinnostus johti opiskelun ja siviilityön kautta Vasaman perehtymään urheilulääketieteeseen ja -fysiologiaan. Turussa työskennellessään Vasama hän teki yhteistyötä lääkärikollegoiden Helmer Kvistin ja Kaarlo Hartialan kanssa sekä ilman henkilökohtaista valmentajaa menestyneen pikajuoksija Voitto Hellstenin yhtenä neuvonantajana.


title: Raimo Vasama

text: Vasaman valmennustehtävät Ilveksen parissa alkoivat vuonna 1965, jolloin hän vastasi Erkki Koison valmentaman jääkiekkojoukkueen kesäharjoituksista. Vasama toi ohjelmoidun kuntoharjoittelun Ilvekseen. Kuntovalmentajan ajatus oli, että väsynyt pelaaja ei kykene ajattelemaan, mikä on kohtalokasta nopeiden reaktioiden lajissa, kuten jääkiekossa. Hän toi painonnoston ja pitkien juoksulenkkien sijaan harjoitteluohjelmaan lyhyiden matkojen intervalliharjoittelun ja hiekkarinnejuoksun, jotka kehittivät luisteluun tarvittavia lihaksia. Painonnoston sijaan Ilveksen pelaajat harjoittelivat kymmenen kilon lyijypunttimailalla, joka vahvisti laukomiseen tarvittavia rannelihaksia. Vasaman harjoitteet toimivat ja Ilves ratkaisi usein pelin vastustajan väsyessä. Keväällä 1966 Ilves juhlikin mestaruutta neljän vuoden tauon jälkeen. Menestyksen taustalla oli toki myös Ilveksen laadukas juniorityö sekä 1965 jääkiekon MM-kisoihin valmistuneen Hakametsän jäähallin etumatkaa antaneet harjoitteluolosuhteet. Vasama vastasi seuraavanakin kesänä joukkueen kuntovalmennuksesta, mutta ei työkiireidensä vuoksi pystynyt enää pelikauden aikana jatkamaan valmennusryhmässä.


title: Raimo Vasama

text: Paluuta ei kuitenkaan tarvinnut odottaa kuin kaksi kautta Aarne Honkavaaran ilmoitettua jo hyvissä ajoin syksyllä 1967, että hänen jalkansa ei kestäisi valmentamista enää seuraavalla kaudella. Vasama jatkoi kahdella ensimmäisellä kaudellaan Honkavaaran aloittamaa hopeaputkea. Molemmilla kausilla mestaruus karkasi HIFK:lle, jonka pelaajavalmentaja Carl Brewer oli nostanut fyysisellä pelityylillä SM-sarjan kärkeen. Kausi 1970–1971 päättyi kuudenteen sijaan ja viimeistä kertaa pelatun Suomen Cupin voittoon. Ilves voitti viisikierroksisen Cup-kilpailun finaalissa SaiPan 10–2. Ylilääkäri jäi sivuun valmennustehtävistä ja seuraavan kauden valmennuksesta vastasi A-junioreita pitkään valmentanut Juhani Ruusunen ja Pohjois-Amerikasta hänen avukseen saapunut pelaajavalmentaja Len Lunde. Ruusunen siirrettiin kuitenkin syrjään jo neljän pelin jälkeen ja Lunde johdatti Ilveksen lopulta mestaruuteen. Joulukuussa 1972 Vasama palasi korvaten edellisen kauden mestarivalmentajan, kun kanadalainen oli palkattu myös Suomen jääkiekkomaajoukkueen valmentajaksi eikä hänellä riittänyt aika molempien tehtävien hoitamiseen. Vasama jatkoi päävalmentajana myös seuraavalla kaudella, jolloin Ilves saavutti pronssia. Kaudella 1974–1975 Ilves aloitti edellisen kauden apuvalmentajan Matti Reunamäen johdossa, mutta joulukuussa Vasamaa pyydettiin palaamaan päävalmentajaksi joukkueen hävittyä kahdeksan ottelun aikana seitsemän kertaa. Reunamäki jäi valmennusryhmään, kuten myös kauden apuvalmentajana aloittanut Esko Mäkinen. Tappioputki katkesi ja joukkueen otteet paranivat kahdeksan pelin jakson aikana. Tammikuun lopulla valmennusvastuu siirtyi Mäkiselle ja Vasaman menestyksekäs ura Ilveksen jääkiekkojoukkueen valmentajana päättyi. Ilves kiri lopulta kolmannelle sijalle häviämättä kertaakaan Mäkisen komennossa.


title: Raimo Vasama

text: Jalkapallo palasi 28 vuoden tauon jälkeen Ilveksen lajivalikoimaan 1975, kun SM-sarjasta pudonnut Ilves-Kissat ja I-divisioonasta pudonnut Tampellan Palloilijat yhdistyivät talousvaikeuksien vuoksi Ilvekseen. Ajatuksen isä pankinjohtaja Pekka Terho tarvitsi Ilves-Kissojen sarjapaikan perineelle joukkueelle valmentajan ja sai suostuteltua Vasaman ensimmäiseksi kaudeksi pestiin, johon ei löytynyt juurikaan halukkaita. Vasama ei ollut jalkapalloasiantuntija, mutta laaja tietämys jääkiekosta ja urheiluvalmentamisesta osoittautui kuitenkin riittäväksi pohjaksi joukkueen valmentamisessa. Ummikkona lajin pariin siirtymisen Vasama otti vakavasti ja hankki valmennustietoutta ulkomaisesta kirjallisuudesta. Vasama toi Ilvekseen monipuoliset kiertoharjoittelut ensimmäisten joukossa Suomessa. Haastavista lähtökohdista alkanut kausi päättyi sarjan kolmanteen sijaan ja Ilves jäi vain yhden pisteen päähän SM-sarjaan nousemisesta. Seuraavalle kaudelle Ilveksen valmentaja vaihtui, mutta Vasama oli jo osaltaan luonut menestyksellistä pohjaa, jonka voimin Ilves ponnisti SM-sarjaan syksyllä 1978 ja Suomen Cupin voittoon 1979.


title: Karla Roffeis

text: Karla Roffeis ("Mügge"; s. 4. heinäkuuta 1958 Crivitz, Mecklenburg-Etu-Pommeri) on saksalainen entinen lentopalloilija. Hän kuului hopeaa saaneeseen Itä-Saksan naisten joukkueeseen vuoden 1980 kesäolympialaisissa Moskovassa. Hän kilpaili myös vuoden 1976 kesäolympialaisissa Montrealissa ja jäi siellä joukkueineen kuudennelle sijalle.


title: Anke Westendorf

text: Anke Westendorf ("Maukel"; s. 26. helmikuuta 1954 Schwerin, Mecklenburg-Etu-Pommeri) on saksalainen entinen lentopalloilija. Hän kuului lajissa hopeaa saaneeseen Itä-Saksan naisten joukkueeseen vuoden 1980 kesäolympialaisissa Moskovassa. Hän kilpaili myös vuoden 1976 kesäolympialaisissa Montrealissa jääden joukkueineen kuudennelle sijalle.


title: Maria Śliwka

text: Maria Śliwka ("Serkiz", "Pankowa"; 7. joulukuuta 1935 Biłgoraj – 30. maaliskuuta 1997 Wrocław) oli puolalainen lentopalloilija. Hän kuului vuoden 1964 kesäolympialaisissa Tokiossa lajissa pronssia saaneeseen Puolan naisten joukkueeseen.


title: Krystyna Jakubowska

text: Krystyna Jakubowska ("Tabaka"; s. 15. joulukuuta 1942 Varsova) on puolalainen entinen lentopalloilija. Hän kuului lajissa pronssia saaneisiin naisten joukkueisiin kesäolympialaisissa 1964 Tokiossa ja 1968 Méxicossa.


title: Edouard Mény de Marangue

text: Edouard Marie Marc Mény de Marangue (30. marraskuuta 1882 Pariisi, Ranska – 23. tammikuuta 1960 Beaulieu-sur-Mer, Alpes-Maritimes, Ranska) oli ranskalainen tennispelaaja.


title: Edouard Mény de Marangue

text: Mény de Marangue saavutti Tukholman olympialaisissa 1912 pronssia nelinpelissä Albert Canet'n parina.


title: Mamoru Shiragami

text: Mamoru Shiragami (; s. 28. helmikuuta 1944 Taiwan) on japanilainen entinen lentopalloilija. Hän kuului lajissa hopeaa saaneeseen Japanin miesten joukkueeseen vuoden 1968 kesäolympialaisissa Méxicossa.


title: Undekyleenihappo

text: Undekyleenihappo eli undekeenihappo (CHO) on rasvahappoihin kuuluva tyydyttymätön karboksyylihappo. Yhdistettä käytetään sienitautien hoidossa ja muun muassa hajusteina käytettävien kemikaalien valmistamiseen.


title: Undekyleenihappo

text: Undekyleenihappoa valmistetaan risiiniöljystä. Risiiniöljyn sisältämä rasvahappo risiiniöljyhappo ja sen metyyliesteri metyylirisinoleaatti pyrolysoidaan 300–460 °C:n lämpötilassa, jolloin se hajoaa muodostaen undekyleenihappoa ja heptaldehydiä.


title: Undekyleenihappo

text: Undekyleenihappoa ja eräitä sen suoloja, kuten sinkkiundekylenaattia ja kupariundekylenaattia käytetään eräiden sieni-infektioiden, kuten jalkasilsan hoitoon. Se ei ole kuitenkaan aivan yhtä tehokas kuin monet muut ihon sieni-infektioiden hoitamiseen käytetyt yhdisteet. Tähän tarkoitukseen undekyleenihappoa ja sen suoloja käytetään jauheina tai voiteina. Undekyleenihaposta valmistetaan useita hajusteteollisuuden raaka-aineita, kuten undekenaalia ja undekanaalia. Lisäksi undekyleenihaposta valmistetaan 12-oksaheksadekanolidia, joka on myskinkaltainen tuoksu. Undekyleenihaposta voidaan valmistaa myös 11-aminoundekaanihappoa ja Nylon 11:tä.


title: Hetty Green

text: Hetty Green (synt. Henrietta Howland Robinson), (21. marraskuuta 1834 – 3. heinäkuuta 1916), lempinimeltään ”Wall Streetin noita” oli yhdysvaltalainen sijoittaja ja liikenainen, joka on jäänyt historiaan aikansa rikkaimpana naisena sekä sairaalloisesta saituruudestaan.


title: Hetty Green

text: Vaikkakin Hetty peri suuren omaisuuden ensin isältään ja myöhemmin tädiltään, voidaan häntä pitää omaisuutensa itse tehneenä. Varansa hän ansaitsi muun muassa investoinneilla, kylmähermoisella pörssikeinottelulla, sotaobligaatioilla ja rahan lainauksella.


title: Hetty Green

text: Hettyn saituruudesta on monia tarinoita, joista osa lienee väriteltyjä. Tiedetään kuitenkin, että hän saattoi tinkiä halvoistakin päivittäisistä ostoksista, käytti ainoastaan yhtä ainoaa arkipukua, kieltäytyi joistakin omista ja lastensa lääketieteellisistä hoidoista niiden ”kalleuden” vuoksi sekä muutti vanhemmalla iällä halvoista vuokra-asunnoista toiseen vältelläkseen verottajaa. Ilmeisesti myös hänen avioliittonsa päättyi raha-asioista johtuneista erimielisyyksistä.


title: Hetty Green

text: Hettyn lapsilleen jättämän omaisuuden arvo vastasi nykyrahassa yli kymmentä miljardia euroa. Edwardin kuoltua hänen osuus omaisuudesta siirtyi avioehdon mukaisesti hänen sisarelleen Sylvialle. Valtava omaisuus päätyi lopulta 63 hyväntekeväisyysjärjestölle ja oppilaitokselle Sylvian laatiman testamentin perusteella.


title: Slender: The Arrival

text: Slender: The Arrival on Gerald Bolickin kehittämä ja Blue Isle Studiosin julkaisema selviytymiskauhupeli. Pelin beetaversio julkaistiin Microsoft Windowsille ja OS X:lle helmikuussa 2013, ja koko peli julkaistiin maaliskuussa.


title: Slender: The Arrival

text: "Slender: The Arrival" on saanut päivityksiä, jotka ovat vähentäneet pelin ohjelmointivirheitä. Peliin tuli suuri päivitys, kun se syksyllä 2013 julkaistiin Steamissa. Samalla muun muassa pelin ensimmäinen luku ja viimeinen luku kehitettiin pidemmiksi.


title: Slender: The Arrival

text: Kuten edeltäjässään "issa", pelissä on tarkoitus kerätä lappuja ennen kuin Slenderman saa pelaajan kiinni. Pelissä suoritetaan myös muita tehtäviä. Pelissä on viisi lukua. Pelihahmo on Lauren, Katen hyvä ystävä. Kate on pyytänyt Laurenia tulemaan tämän luokseen auttamaan talonsa myymisessä. Pelaaja on pelissä varustettu vain taskulampulla, jolla voi näyttää laajempaa tai kohdennettavaa valoa. Pelissä on eri vaikeusasteita: helppo, normaali ja hardcore. Helpossa pelaajalla on suuri kestävyys, loputon taskulampun patteri ja viholliset ovat vähemmän aggressiivisia. Hardcoressa pelaajan kunto on suhteellisen heikko, taskulampun pariston varaus voi loppua ja viholliset ovat erittäin aggressiivisia.


title: Slender: The Arrival

text: Kun Slenderman katsoo pelaajaa, kamera alkaa päästää omituisia ääniä, toimintahäiriöitä ilmenee, kuva vääristyy ja nykii sekä värit esineiden reunoilla vaihtelee vihreän ja violetin kanssa. Jos Slendermania katsoo liian kauan, ruutu pimenee, Slendermanin kasvot tulee mustana ja nykien näytön eteen mikä merkitsee sitä, että pelaaja on hävinnyt. Kate juoksee pelaajan perässä kaivoksessa luvussa kolme ”Into The Abyss”. Katella on mustat hiukset, valkoinen huppari ja pelottava maski. Päästessään liian lähelle pelaajaa Kate hyppää Laurenin päälle ja Katen naama näkyy ruudussa lähietäisyydellä. Sen jälkeen Kate hyppää pois pelaajan päältä, ja pelaaja voi jatkaa aluksi linkuttaen jalkaansa mutta sen jälkeen kävellen normaalilla nopeudella. Jos tämä kuitenkin toistuu 2–3 kertaa pelaaja häviää ja joutuu aloittamaan tason alusta.


title: Slender: The Arrival

text: Päähenkilö Laurenin auto on pysäköity kaatuneen puun viereen. Lauren etenee metsäpolkua pitkin kohti ystävänsä Katen kotia, mutta huomaa ettei kukaan ole kotona ja että kaikki ikkunat ja ovet on avattu. Talossa hän löytää kirjeitä CR-nimiseltä henkilöltä, joka on Katen ystävä. Lauren tajuaa, että CR on huomannut Slendermanin läsnäolon ja yrittänyt tehdä asialle jotain. Lauren löytää avaimet ja taskulampun ja menee Katen huoneeseen. Hän huomaa, että hänen pitää mennä Radiotornin luo. Lauren kuulee huutoa metsästä. Lauren menee metsätietä pitkin ja löytää matkan varrelta generaattoreita, jotka käynnistyttyään luovat valoa tielle. Matkalla löytyy myös palaneen talon rauniot, joiden sisältä löytyy nääntynyt ja itkevä poika. (Poika saattaa olla Charlie Jr. ennen kuin muuttui Slendermanin Proxyksi). Jos Lauren menee liian lähelle poikaa, kamera häiriintyy, ruudulla näkyy nopeasti kasvot ja kuuluu inhottavan kova ääni. Sen jälkeen poika on kadonnut ja Lauren jatkaa matkaa Oakside-puiston portille.


title: Slender: The Arrival

text: Lauren kävelee Oakside-puistoon, josta hän kuuli huutoa. Kun hän menee ilmoitustaulua kohti, hänen näkönsä menee vaihtelevasti mustavalkoiseksi ja hänen liikkuminensa hidastuu. Tämä kestää kuitenkin vain hetken ja hän jatkaa eteenpäin. Matkan varrella Lauren löytää lapun ja huomaa, että Slenderman seuraa häntä. Kun Lauren on kerännyt kaikki kahdeksan lappua, Slenderman pyörryttää hänet.


title: Slender: The Arrival

text: Kun Lauren herää Oakside-puistossa, hän etenee läheiseen Kullman Mining -kaivokseen. Hän huomaa hissin mutta tajuaa että hänen täytyy käynnistää kuusi generaattoria ja käynnistää ensimmäisen mikä oli hissin vieressä. Generaattorin ollessa päällä ja Laurenin etsieessä muita hän kuulee outoa ääntä, ja tunnelista hyökkää oudon näköinen olio (Kate eli Proxy, Slendermanin ”avustaja”). Lauren juoksee karkuun ja saa peräänsä myös Slendermanin. Laurenin käynnistettyä kaikki kuusi generaattoria hän pääsee pois tehtaasta hissillä.